User:Lobsang740/sandbox

སེམས་ཀྱི་ཞི་བདེ་ལེའུ་གཉིས་པའི་དྲི་བ་དང་བཀའ་ལན། དྲི་བ། གལ་ཏེ་ཆོས་རྣམས་བདག་མེད་དང༌། སྡུག་བསྔལ་དེ་བདེན་པ་ཡིན་ན། སྡུག་བསྔལ་མྱོང་མཁན་དེ་སུ་ཡིན་ནམ།

བཀའ་ལན། བདག་མེད་ཅེས་པ་འདི་རང་བཞིན་མེད་པའི་དོན་ཡིན་པ་ལས་མེད་པའི་དོན་མིན་པས་དེར་གོ་བ་མ་ཆགས་པས་དྲི་བ་འདི་བྱུང་བ་རེད། དེའི་སྐོར་གཤམ་ལ་སེམས་ཙམ་པ་དང་དབུ་མ་པ་གཉིས། དེ་བཞིན་དབུ་མ་པ་ནང་ཕན་ཚུན་བར་གྱི་རྩོད་པ་ནས་ཤེས་ཐུབ། ཐལ་འགྱུར་བ་ཆད་ལྟ་བ་རེད་ཟེར་ནས་རྩོད་པ་མང་པོ་ཞིག་ཡོད། ཐལ་འགྱུར་བ་ལ་ཁྱོད་ཆད་ལྟ་བ་རེད། མེད་པར་སྨྲ་བ་རེད། གང་ཡིན་ཞེ་ན་རང་བཞིན་མེད་པ་འདོད་ཀྱི་འདུག་ཅེས་སྐྱོན་བརྗོད་སྐབས་ཐལ་འགྱུར་བས་འདིར་འདོད་ལན་མ་བཏབ་ཅིང༌། ལན་མེད་པར་ཡང་མ་བཞག་པར་ཆ་ཕྱེ་ནས་ངས་རང་བཞིན་མེད་པ་དང་མེད་པ་གཉིས་ལ་ཁྱད་པར་འབྱེད་ཀྱི་ཡོད། དེའི་དོན་གང་ཡིན་ཞེ་ན་ངས་རྟེན་འབྱུང་ཁས་ལེན་གྱི་ཡོད་ཅེས་པའི་དོན་ཡིན།

དྲི་བ། རྣམ་ཤེས་ཞེས་པ་འདི་གང་རེད་དམ།

བཀའ་ལན། ཤེས་པའི་མཚན་ཉིད་ནི་གསལ་ཞིང་རིག་པ་ཞེས་པ་འདི་ཡིན་ནའང་འདི་ཕྲན་བུ་གོ་ཁག་པོ་ཡོད། གང་ལྟར་ཡང་གཟུགས་ཅན་དབྱིབས་དང་ཁ་དོག་མེད་པ། ནམ་མཁའ་ལྟ་བུ་ཐོགས་རེག་བཀག་ཙམ་ཞིག་ཡིན་པ། དེའི་རང་བཞིན་གསལ་ལ་རྣམ་པ་ཅིའང་འཆར་ཐུབ་པ་སྟེ་ཡུལ་གང་དང་འཕྲད་ནའང་དེའི་རྣམ་པར་འཆར་ཏེ། རྣམ་པ་ཤར་བའི་སྒོ་ནས་ཡུལ་དེ་རིག་རྒྱུ་ཡོད་པ་དེ་འདྲ་ཞིག་ལ་ཤེས་པ་ཟེར། འདི་ཡང་རང་གི་དཔག་ཚོད་ཀྱིས་བརྗོད་པ་དང་བྲལ་བ་ཡིན། དེ་ལྟ་ནའང་དལ་མོར་སེམས་ནང་དུ་བསྡུས་ཏེ་སེམས་ཀྱི་རང་བཞིན་འཚོལ་བ་ལ་གོམས་ན། དེའི་རྣམ་པ་དེ་གསལ་དུ་གསལ་དུ་འགྲོ་བ་ཡིན། སེམས་དེ་ཡུལ་དང་མ་འཕྲད་པའི་གནས་སྐབས་སུ་ཡུལ་འཇལ་བའི་ནུས་པ་མ་སད་པ་ལྟ་བུ་ཡིན། དཔེར་ན་ངའི་མདུན་གྱི་ཡུལ་མེ་ཏོག་ལྟ་བུ་དེ་མ་འཕྲད་པའི་སྔ་རོལ་དུ་དེའི་རྣམ་ཅན་གྱི་མེ་ཏོག་འཛིན་པའི་བློ་སྐྱེས་མེད་ནའང་དེའི་ནུས་པ་ཡོད་པ་ཡིན།

དེས་ན་ཡུལ་དེ་དང་འཕྲད་ཡོང་དུས་དེའི་རྣམ་པ་གཏད་སྟོབས་ཀྱིས་དེའི་རྣམ་པ་ཅན་དུ་སྐྱེས་པའི་སྒོ་ནས་རིག་པ་ཡིན། བྱེ་བྲག་སྨྲ་བའི་ཤེས་པ་རྣམ་མེད་དུ་ཁས་བླངས་པ་དང༌། གྲུབ་མཐའ་གོང་མའི་ཤེས་པ་རྣམ་ལྡན་དུ་ཁས་ལེན་གྱི་ཡོད། ངོ་ཐོག་ང་རང་ཚོའི་ཡིད་ཀྱི་ཤེས་པས་མེ་ཏོག་དེ་མཐོང་ཟེར་དུས་ཕྱིའི་མེ་ཏོག་དེ་མཐོང་བ་ཡིན་ནམ། མེ་ཏོག་དེའི་རྣམ་པ་མཐོང་བ་ཡིན་མིན་བསམ་བློ་གཏོང་རྒྱུ་ཡོད། དེ་བས་སེམས་ཙམ་པའི་བསམ་བློ་གཏོང་ས་དེ་ལ་ཕྲན་བུ་ཐག་ཉེ་བོ་ཆགས་གྲབས་བྱེད་ཀྱི་ཡོད།

སེམས་ཙམ་པའི་བསམ་བློ་གཏོང་བ་ལ་གནད་འགག་ཅིག་ཡོད་པ་ཆགས་ཀྱི་ཡོད། སེམས་ཙམ་པའི་ལུགས་དེ་ཤོད་དུས་རང་རང་གི་འཛམ་གླིང་ལྟ་བུ་ཞིག་ཆགས་ཀྱི་ཡོད་པ་ཡིན། དེའི་ལུགས་ལ་རང་གི་ཤེས་པའི་བདག་ཉིད་དུ་ཡོད་པ་སྟེ། སོ་སོའི་ཀུན་གཞིའི་སྟེང་གི་བག་ཆགས་ཀྱི་དབང་གིས་ཡུལ་གྱི་རྣམ་པ་སད་ནས་ཤེས་པའི་རྫས་ཀྱི་རྣམ་པ་སད་རྒྱུ་ཡོད་པ་ཞིག་བཤད་པ་རེད། དེང་སང་ཚན་རིག་གི་ཐོག་ནས་ངོ་ཐོག་རང་ང་ཚོའི་ཡིད་ཀྱི་ཤེས་པས་ཕྱི་རོལ་གྱི་མེ་ཏོག་དེ་མཐོང་བ་ཡིན་ནམ། ཡུལ་དེའི་རྣམ་པ་ཅན་གྱི་གཟུགས་བརྙན་དེ་མཐོང་བ་ཡིན་མིན་དཔྱད་ཞིབ་བྱེད་པ་ལྟར་རེད། ཤེས་པའི་རྩ་གནད་ཅིག་མེད་དུས་ཚོན་ལོང་ཞེས་ཚོན་གྱི་རྣམ་དབྱེ་འབྱེད་མི་ཤེས་པ་ཆགས་ཀྱི་ཡོད། ཡུལ་དེ་དང་འཕྲད་པ་ཙམ་ལས་བཟང་ངན་གྱི་རྣམ་རྟོག་གང་ཡང་མ་སྐྱེས་པའི་གནས་སྐབས་ཀྱི་གསལ་ཙམ་རིག་ཙམ་གྱི་གནས་སྐབས་དེ་ནི་མི་གསལ་བའི་རྣམ་པ་ལས་འདས། འཛིན་པའི་རྣམ་པས་མ་བསླད། གསལ་རིག་ཙམ་གྱི་གནས་སྐབས་ཤིག་ཡིན། དེ་ངོས་འཛིན་པ་ལ་རྫོགས་ཆེན་གྱི་ཉམས་ལེན་ལྟར་བྱས་ན། སེམས་ཀྱི་རང་བཞིན་ཤེས་པ་ཞེས་བཤད་པ་ཡིན། འདི་ཉམས་མྱོང་གི་ཐོག་ནས་ཐོག་མར་འཁྱུག་ཙམ་འཁྱུག་ཙམ་མ་གཏོགས་སྐྱེ་ཁག་པོ་ཡིན།

དེ་བཞིན་ང་རང་ཚོས་སེམས་ཀྱི་ཆོས་ཉིད་རིག་ཅེས་བརྗོད་དུས་ངེས་ངོར་དགག་བྱ་བཀག་ཙམ་གྱི་ཆོས་ཉིད་ངེས་ཡོད་ནའང༌། མཉམ་པར་བཞག་ཅེས་བརྗོད་དུས་ཕལ་ཆེར་མང་པོ་ཞིག་གསལ་རིག་གི་ངོ་བོ་དེ་གའི་སྒང་ལ་གནས་ཀྱི་ཡོད། ངེས་ངོར་དགག་བྱ་བཀག་ཙམ་གྱི་བློའི་འཛིན་སྟངས་ལ་ཞུགས་པ་ཡིན་ནའང་དངོས་སུ་སྒོམ་དུས་ད་ལྟ་ལས་དང་པོ་བས་ཆོས་ཉིད་ངེས་པའི་འཛིན་སྟངས་ཀྱི་ཡུལ་དུ་བྱེད་མཁན་གྱི་བློ་ཁོ་རང་གི་སྒང་ལ་གནས་བསྡད་པ་ལྟ་བུ་ཆགས་ཀྱི་ཡོད། བློ་ཁོ་རང་དྲན་པས་ཟིན་པ་ལྟ་བུ་ཞིག་ཆགས་ཀྱི་ཡོད། མ་གཞི་བློའི་སྐོར་ཕྲན་བུ་གཤམ་ལ་བསླེབ་རྒྱུ་ཡིན།

དྲི་བ། སྲིད་པ་འཁོར་བ་ཡོད་པ་གང་འདྲ་བྱས་ཏེ་ཤེས་ཐུབ་བམ།

བཀའ་ལན། འདི་ཕྲན་བུ་ཁག་པོ་ཡོད། ལས་དང་ཉོན་མོངས་པའི་གཞན་དབང་ཅན་གྱི་སྐྱེ་བའི་རྒྱུན་གཅིག་ནས་གཅིག་ཏུ་བརྒྱུད་དེ་འཁོར་སྡོད་མཁན་དང༌། སྡུག་བསྔལ་གྱི་རྟེན་བྱེད་མཁན་ཕུང་པོ་ཞིག་ཡོད་པ་འདི་འཁོར་བ་ཡིན། འདི་ཡོད་པ་དེ་ལ་སྔོན་མའི་ལས་ཀྱི་དབང་གིས་ང་རང་ཚོའི་ཕུང་པོ་འདིས་སྡུག་བསྔལ་གྱི་རྟེན་བྱེད་པ་དེ་ཤེས་དགོས། དེ་ལས་དང་ཉོན་མོངས་པའི་དབང་གིས་གང་འདྲ་བྱས་ནས་ཡོང་གི་ཡོད་པ། དེའི་རྒྱུན་གཅིག་ནས་གཅིག་ཏུ་བར་མ་ཆད་པར་ཡོང་གི་ཡོད་པ་དེ་རྣམས་སོ་སོ་ནས་གཏན་ཚིགས་ལྟ་བུ་རྣམ་འགྲེལ་གྱི་ཐོག་ནས་བཤད་པ་ཡིན་ན། འཁོར་བ་ཡོད་པའི་སྒྲུབ་བྱེད་ཀྱི་གཏན་ཚིགས་དེ་བཀོད། དེའི་ཕྱོགས་ཆོས་སྒྲུབ་པ་ལ་གཞི་ནས་དུམ་བུའམ་ཁ་ཕྲལ་ཏེ་ལས་ཉོན་སྤྱིར་ཡོད་པ། དེས་ང་རང་ཚོའི་སེམས་ལ་གང་འདྲ་བྱས་ཏེ་འབྲེལ་བ་ཡོང་གི་ཡོད་པ། དེས་འབྲས་བུ་བཟང་ངན་གྱི་འབྲེལ་བ་ཇི་ལྟར་ཡོང་གི་ཡོད་པར་དཔྱད།

དེ་ནས་སྐྱེ་འཆིའི་རྒྱུན་ཟམ་མ་ཆད་པར་གང་འདྲ་བྱས་ནས་ཡོང་གི་ཡོད་པར་དཔྱད། དེ་འདྲའི་ལས་ཉོན་གྱིས་འཕངས་པའི་སྐད་ཅིག་གཅིག་ནས་གཅིག་ཏུ་བར་མ་ཆད་པར་བརྒྱུད་ནས་བྱུང་བའི་ད་ལྟའི་ལུས་རྟེན་ཕུང་པོ་འདིས་སྡུག་བསྔལ་གྱི་རྟེན་གཞི་བྱེད་སྟངས་བཅས་དེ་རྣམས་སོ་སོ་བྱས་ཏེ་སྒྲུབ་དགོས་པ་ཡིན།

དེར་བརྟེན་རང་རང་སོ་སོར་ལས་དང་ཉོན་མོངས་པའི་འབྲེལ་བ་གང་འདྲ་བྱས་ནས་ཡོད་པ། ལས་དང་རང་གི་བདེ་སྡུག་ལ་འབྲེལ་བ་གང་འདྲ་ཡོད་པ། རྣམ་ཤེས་ཀྱི་རྒྱུན་ཐོག་མ་མེད་པ། ད་ལྟའི་ཉེར་ལེན་གྱི་ཕུང་པོ་དཔེར་ན་ང་རང་ཚོའི་མི་ལུས་ལྟ་བུར་ཆ་བཞག་ན་ཉེར་ལེན་གྱི་ཕུང་པོ་འདི་རང་བཞིན་སྡུག་བསྔལ་བ་ཡིན་པ། དེའི་རྩ་བ་བློ་འཁྲུལ་པ་ལ་ཐུག་པ། བློ་དེ་ཡང་ཕྱིན་ཅི་ལོག་གི་བློ་ཡིན་པ་དེ་ལྟར་བྱས་པས་ཚུར་ཕྱོགས་ཀུན་ནས་ཉོན་མོངས་པའི་ཕྱོགས་ཀྱི་འཁྲུལ་པའི་བློས་སྡུག་བསྔལ་འདི་རྣམས་སྐྱེ་ཡོང་བ་སྒྲུབ་པའི་ཐོག་ནས། འཁྲུལ་པའི་བློ་འདི་ལྡོག་ན། དེའི་དབང་གིས་ཉོན་མོངས་གཞན་སྐྱེ་བ་ལྡོག དེའི་དབང་གིས་ལས་གསོག་པ་ལྡོག དེའི་དབང་གིས་སྐྱེ་བ་ལྡོག་ནས་ལུགས་ལྡོག་གི་རྟེན་འབྲེལ་ཡན་ལག་བཅུ་གཉིས་གཅིག་བྱས། དེ་ལྟར་སྒྲུབ་བྱེད་མང་པོ་ཞིག་ལ་བརྟེན་ནས་ངེས་པ་རྙེད་རྒྱུ་ཡིན། དེ་མིན་རྡོག་རྡོག་ཅིག་བཤད་རྒྱུ་མི་འདུག

དྲི་བ། སེམས་ཅན་ཐམས་ཅད་ལ་བྱམས་བརྩེ་ལྡན་པའི་མི་ཚེ་ཞིག་སྐྱེལ་ཚུན་ཆད། མགོ་རྙོག་མུ་མཐའ་མེད་པར་སྣང་བའི་རྟོག་པའི་རྣམ་གཞག་ཐམས་ཅད་དམ། ཡང་ན་དེ་ནས་གཅིག་ཤེས་དགོས་ཀྱི་ཡོད་དམ།

བཀའ་ལན། འདི་གདུལ་བྱའི་ཁམས་དང་བསམ་པ་སྟེ། སེམས་ཅན་གྱི་ཁམས་དང་བསམ་པ་ལ་མཐའ་མེད་པ་ཆགས་ཡོད། དེ་ཡང་ཕལ་ཆེར་ཕྱོགས་གཉིས་ཏེ། རྒྱན་དྲུག་མཆོག་གཉིས་ཀྱི་གཞུང་དང༌། དེ་བཞིན་སྟོན་པ་ཐུབ་པའི་དབང་པོས་ཡོངས་གྲགས་ཀྱི་ཐོག་ནས་གདུལ་བྱའི་ཆེད་དུ་གསུངས་པ་རྣམས་མང་ཚོགས་ལ་གསུངས་ཡོད་པ་རེད། འདིའི་ནང་ལ་ཁམས་དང་མོས་པ་སྣ་ཚོགས་བསླེབས་ཡོད། གང་ཟག་བྱེ་བྲག་པ་གཅིག་གིས་དེ་ལྟ་བུའི་ཉ་ཉོག་བརྒྱུད་མི་དགོས་པར། ཁོང་རང་གི་ཁམས་དང་མོས་པ་དེ་དང་འཚམ་པའི་ཐད་ཀའི་ལམ་བསྟན་ནས་འགྲོ་རྒྱུ་ཡོད་པ་དེ་ནི་གྲུབ་ཆེན་ཚོས་སྐབས་སོ་སོར་འཁྲིད་པ་གནང་རྒྱུ་དེ་རེད།

ལོ་རྒྱུས་ནང་རྗེ་བཙུན་མི་ལ་དང་དགེ་བཤེས་གཅིག་རྩོད་པ་བརྩད་ནས་རྗེ་བཙུན་མི་ལས་དགེ་བཤེས་དེ་ལ་ལན་བསྐྱོན་ཡོད། དགེ་བཤེས་དེས་ཚད་མའི་སྐོར་གྱི་འགལ་བ་དང༌། འབྲེལ་བ་དང༌། མ་ངེས་པ་དང་དེ་ཚོའི་གྲས་བཀའ་འདྲི་བྱས་པར། རྗེ་བཙུན་གྱིས་ངས་ཚད་མའི་སྐོར་མི་ཤེས། དགེ་བཤེས་ཁྱེད་རང་གི་བློ་ཉོན་མོངས་པ་དང་འབྲེལ་བ་དེ་འབྲེལ་རྟགས་རེད། དམ་པའི་ཆོས་དང་འགལ་བ་དེ་འགལ་རྟགས་རེད། ཕྱི་ཆོས་པའི་གཟུགས་སུ་སྣང་ལ་ནང་ཆོས་པར་མ་ངེས་པ་དེ་སྣང་ལ་མ་ངེས་པ་རེད་ཅེས་གསུངས་ཡོད་པ་རེད། རྗེ་བཙུན་མི་ལ་ལྟ་བུའི་གང་ཟག་རྣམས་ལ་དོན་དག་རྡོག་རྡོག་གམ་ཉིང་ཁུ་རྣམས་ཆ་ཚང་ཡོད་ཅིང༌། དེ་ཡང་བྱང་ཆུབ་ཀྱི་སེམས་དང༌། ངེས་འབྱུང་གི་བསམ་པ། དབུ་མ་ཐལ་འགྱུར་བས་བཤད་པའི་སྟོང་ཉིད་རྟོགས་པའི་ཤེས་རབ་གསུམ་ཡིན།

དེ་མཚུངས་རྗེ་མི་ལར་གདོན་བགེགས་ཀྱི་གནོད་པ་བྱུང་བའི་ཚེ་ཁོང་གིས།

དོན་དམ་བདེན་པའི་དབང་དུ་ནི།།

བགེགས་པས་སངས་རྒྱས་ཉིད་ཀྱང་མེད།།

ཅེས་གསུངས་ཡོད། དེ་བཞིན་དུ་དམ་པའི་ཆོས་དང༌། འཕགས་པའི་དགེ་འདུན་ཡང་མེད་ཅེས་དོན་དམ་བདེན་པ་བཤད་པ་དང༌། ཡང༌།

ཁྱེད་བློ་དམན་རྣམས་ཀྱི་བསམ་པ་དང༌།།

བསྟུན་ནས་ཀུན་མཁྱེན་སངས་རྒྱས་ཀྱིས།།

ཐམས་ཅད་ཡོད་ཅེས་གསུངས་པ་ཡིན།།

ཞེས་ཐ་སྙད་པའི་བློ་ངོར་ཐམས་ཅད་ཡོད། དེས་དབུ་མ་ཐལ་འགྱུར་བའི་ལུགས་ཏག་ཏག་གསུངས་པ་རེད། དེ་འདྲ་ཡིན་པས་རྗེ་བཙུན་མི་ལ་ལྟ་བུས་ད་ལྟ་ཚད་མའི་སྐོར་དང་དེ་བཞིན་རྙོག་དྲ་ཚ་པོའི་རིགས་མཁྱེན་མི་དགོས་ཀྱང༌། རྩ་དོན་རྣམས་མཁྱེན་གྱི་ཡོད་པ་རེད། དཔེར་ན་ང་རང་ཚོ་གྲོང་གསེབ་ཆུང་ཆུང་ཞིག་གི་ཚོང་ཁང་ནང་ཕྱིན་ན། དེར་དངོས་པོ་སྣ་ཁ་ཉུང་ཉུང་ཡིན་ནའང༌། ང་རང་ཚོར་དགོས་པའི་གཞི་རྩའི་དགོས་མཁོ་དེ་ཚོ་ཚང་མ་ཡོད་པ་རེད། དེ་མིན་ནིའུ་ཡོག་གི་ཚོང་ཁང་ཆེན་པོ་ཞིག་ནང་ཕྱིན་པ་ཡིན་ན། སྣ་ཁ་མང་པོ་ཡོད་ཀྱང་གཞི་རྩའི་དགོས་མཁོ་རྣམས་ཡོད་པ་གཉིས་ཀ་གཅིག་པ་ཡིན། ཁྱད་པར་གཅིག་ཡོད་པ་ནི་མང་པོའི་ནང་ནས་གདམ་རྒྱུ་ཡོད་པ་དེ་ཡིན།

དྲི་བ། ཁམས་མི་འདྲ་བ་དང༌། སྐྱེ་བ་མི་འདྲ་བ་ལ་སོགས་པའི་འཁོར་བའི་གནས་སྟངས་འདི་ཁས་མ་བླངས་པར་ཐར་པ་འཐོབ་ཐུབ་བམ།

བཀའ་ལན། སྤྱིར་བཏང་ངས་བཤད་པ་བཞིན་སོ་སོའི་མི་ཚེ་འདི་ཡག་པོ་ཞིག་བསྐྱལ་བ་ཡིན་ན། སྐྱེ་བ་སྔ་ཕྱིར་བསམ་བློ་དམིགས་བསལ་མ་བཏང་ནའང་གྲུབ་འབྲས་འཐོན་རྒྱུ་རེད། དེས་བསོད་ནམས་སམ་དགེ་བ་བསགས་པས་མི་ཕན་པའི་སྐད་ཆ་ཡོད་པ་མ་རེད། དཔེར་ན། ཤེས་བྱ་ཐམས་ཅད་མ་ཤེས་ནའང་ལམ་བགྲོད་ཐུབ་ཀྱི་རེད། ཀུན་མཁྱེན་མ་ཐོབ་བར་དུ་ཤེས་བྱ་ཐམས་ཅད་ཤེས་པའང་ཡོད་པ་མ་རེད། དེར་བརྟེན་གལ་ཏེ་ཤེས་བྱ་ཐམས་ཅད་མ་ཤེས་བར་དུ་ལམ་བགྲོད་ཐུབ་ཀྱི་མེད་ན། སངས་མ་རྒྱས་བར་དུ་སངས་རྒྱས་འཐོབ་རྒྱུ་མེད་པ་ལྟ་བུ་ཆགས་ཀྱི་ཡོད།

དྲི་བ། ལམ་ཤེས་གང་རེད་དམ།

བཀའ་ལན། ལམ་མམ་ཐེག་པ་དེ་བགྲོད་པའི་དོན་གྱིས་ཐེག་པ་ལ་བརྗོད་པ་ཡིན། དེ་ཡང་གཙོ་བོ་ཤེས་པའི་ལམ་ཞེས་བརྗོད་ཚེ་ནང་གི་ཡོན་ཏན་ཞིག་གི་ཐོག་ནས་བགྲོད་པ་ལ་གོ་དགོས་པ་ལས། ཕྱི་ལོགས་ཀྱི་ལམ་དཔེར་ན་ཨ་རིའི་གཞུང་ལམ་བདེ་པོ་དེ་འདྲ་ལ་བསམ་བློ་གཏོང་རྒྱུ་ཡོད་པ་མ་རེད། སངས་རྒྱས་ཀྱི་གོ་འཕང་ནི་སེམས་ཡར་རྒྱས་བཏང་ནས་འཐོབ་དགོས་པ་ཞིག་ཡིན། དེ་ལྟ་བུའི་ལམ་གྱི་ཡོན་ཏན་ལ་ལམ་ཤེས་ཞེས་བརྗོད་པ་ཡིན། ལམ་མཐོན་པོའི་སྐད་ཆ་བཤད་པ་ཡིན་ན། གཟུགས་ཅན་གྱི་ལམ་དེ་འདྲ་བཤད་ཐུབ་ཀྱི་རེད། ཡིན་ནའང་དེ་རླུང་དང་འབྲེལ་བ་ཡོད་པ་ལ་གོ་དགོས་པ་ཡིན་གྱི་ལུང་པ་གཅིག་ནས་གཅིག་ཏུ་བགྲོད་པ་ལྟ་བུ་ལ་གོ་རྒྱུ་མེད།

དྲི་བ། གཉིས་སྣང་མེད་པའི་ཤེས་པ་ཞེས་པའི་གཉིས་སྣང་གི་དོན་གང་རེད་དམ།

བཀའ་ལན། གཉིས་སྣང་ལ་སྤྱིར་བཏང་ཁ་ཤས་ཤིག་བཤད་ཡོད། ཀུན་རྫོབ་ཀྱི་གཉིས་སུ་སྣང་བའི་གཉིས་སྣང་དང༌། དོན་སྤྱིའི་གཉིས་སྣང༌། ཡུལ་ཡུལ་ཅན་རྒྱང་ཆད་དུ་སྣང་བའི་གཉིས་སྣང་བཅས་ཡོད། མཉམ་གཞག་ཡེ་ཤེས་ཀྱི་ངོར་ཀུན་རྫོབ་ཀྱི་སྣང་བ་དང༌། ཡུལ་ཡུལ་ཅན་གཉིས་སུ་སྣང་བའི་རྒྱང་ཆད་ཀྱི་སྣང་བ། དོན་སྤྱིའི་སྣང་བ་བཅས་གང་ཡང་མེད། སངས་རྒྱས་ཀྱི་ཇི་སྙེད་པ་གཟིགས་པའི་མཁྱེན་པས་ཇི་སྙེད་པ་གཟིགས་པའི་ངོར་ཀུན་རྫོབ་ཀྱི་གཉིས་སུ་སྣང་བའི་གཉིས་སྣང་ཡོད།

ཡུལ་ཡུལ་ཅན་རྒྱང་ཆད་དུ་སྣང་བ་ཟེར་བ་དེ་སངས་རྒྱས་རང་ངོས་ནས་འཁྲུལ་པའི་དབང་གིས་རྒྱང་ཆད་དུ་སྣང་བ་ནི་ཡོང་གི་མེད། ཡིན་ནའང་ཕྱི་དོན་ཁས་བླངས་པས་དེ་ལྟ་བུའི་ཡུལ་ཡུལ་ཅན་རྒྱང་ཆད་དུ་སྣང་བའི་གོ་བ་ཞིག་ཡོང་གི་རེད་སྙམ། མདོར་ན་བདེན་གཉིས་ངོ་བོ་ཐ་དད་དུ་འཛིན་པའི་དྲི་མའི་དབང་གིས་ཡུལ་ཡུལ་ཅན་གཉིས་སུ་སྣང་བ་དེ་མི་ཡོང་ཞིང༌། སངས་རྒྱས་ཀྱི་ཇི་སྙེད་པ་མཁྱེན་ཚུལ་ཐོག་མཁས་པའི་བཞེད་ཚུལ་ཕྲན་བུ་མི་མཐུན་པ་ཡོང་གི་ཡོད་པ་རེད།

འདིར་སངས་རྒྱས་རང་ངོས་ནས་མཁྱེན་ལུགས་གཅིག གཞན་ལ་སྣང་བ་ཁོ་ནའི་དབང་གིས་སངས་རྒྱས་ཀྱི་མཁྱེན་ལུགས་བཅས་ཆ་གཉིས་གཞག་དགོས་རེད། དཔེར་ན་ཚོན་ལོང་ཡིན་པའི་མི་གཅིག་གིས་དོན་ལ་སེར་པོ་མཐོང་ནས། ཁོས་ངས་ལྗང་ཁུ་མཐོང་གི་ཞེས་བཤད་པ་ཡིན་ན། ཚོན་ལོང་མིན་མཁན་གཅིག་གིས་ཁོས་བཤད་པ་ཡིན་པས་དེ་ལ་སྣང་བའི་སྒོ་ནས་ཚོན་ལོང་ཡིན་མཁན་དེས་དེ་འདྲ་ཞིག་མཐོང་གི་ཡོད་པ་རེད་ཅེས་འཆར་རྒྱུ་ཞིག་ཡོད། འདི་རང་སྟོབས་ཀྱིས་ཤེས་པ་མིན་ཞིང༌། དེ་ལ་སྣང་བ་ཁོ་ནའི་སྟོབས་ཀྱིས་ཤེས་པ་རེད།

སྤྱིར་བཏང་བདེན་སྣང་ཡོད་པ་རེད་དམ་ཞེ་ན་ཡོད་པ་རེད། ཤེས་བྱ་ཐམས་ཅད་སངས་རྒྱས་ཀྱིས་མཁྱེན་དགོས་ཀྱི་རེད། དེའི་ཕྱིར་སངས་རྒྱས་ཀྱིས་བདེན་སྣང་མཁྱེན་དགོས་ཀྱི་ཡོད་པ་རེད། ཡིན་ནའང་བདེན་སྣང་མཁྱེན་རྒྱུ་དེ་ཤེས་སྒྲིབ་མ་སྤངས་པའི་གང་ཟག་ལ་བདེན་གྲུབ་སྣང་བ་ཁོ་ནའི་དབང་གིས་སངས་རྒྱས་ཀྱིས་བདེན་སྣང་གཟིགས་པ་ཡིན་གྱི། སངས་རྒྱས་རང་ངོས་ནས་བདེན་སྣང་གཏན་ནས་མ་གཟིགས་པ་རེད། དཔེར་ན་མདོ་སྔགས་གཉིས་ཀའི་ནང་ཀྱིས་གང་སྣང་བདེ་བའི་རྣམ་རོལ་དུ་འཆར་ཞེས་བརྗོད་ཀྱི་ཡོད། དེ་ལ་རོ་མི་ཞིམ་པའང་རོ་མཆོག་སྣང༌།། ཞེས་པ་དང་ཡང་མཚུངས།

འོ་ན་སེམས་ཅན་གྱི་སྡུག་བསྔལ་དེ་བདེ་བར་སྣང་གི་རེད་དམ་ཞེ་ན། བདེ་བར་སྣང་ན་སངས་རྒྱས་ཀྱི་བློ་དེ་འཁྲུལ་ཤེས་སུ་འགྱུར་ལ། མི་སྣང་ན་ཐམས་ཅད་མཁྱེན་པ་མིན་པ་ཆགས་པ་རེད། འོ་ན་གང་འདྲ་བྱས་ཏེ་སྣང་གི་རེད་དམ་ཞེ་ན། རང་ངོས་ནས་བདེ་བར་སྣང་བ་དང༌། གཞན་ངོ་ལ་སྡུག་བསྔལ་དུ་སྣང་བ་ཁོ་ནའི་སྟོབས་ཀྱིས་སྡུག་བསྔལ་དུ་སྣང་བ་ཡིན།

དྲི་བ། བྱང་ཆུབ་ཀྱི་གོ་འཕང་དང༌། ཐར་པ། མྱང་འདས་རྣམས་ཀྱི་ཁྱད་པར་གང་རེད་དམ།

བཀའ་ལན། འདི་སྐོར་གཤམ་ལ་འཐོན་རྒྱུ་ཡིན་ཡང་འདིར་རོབ་ཙམ་ཞིག་བཤད་ན། ཉན་ཐོས་སྡེ་པའི་ལུགས་ཀྱི་མྱང་འདས་མངོན་དུ་བྱེད་སྟངས་དང༌། གྲུབ་མཐའ་གོང་མའི་ལུགས་ཀྱི་མྱང་འདས་མངོན་དུ་བྱེད་སྟངས་གཉིས་ལ་ཁྱད་པར་ཡོད། ཉན་ཐོས་སྡེ་པའི་ལུགས་ཀྱིས་སངས་རྒྱས་རྡོ་རྗེ་གདན་ལ་མངོན་པར་རྫོགས་པར་སངས་རྒྱས་དུས། དེ་ངོ་མ་སངས་རྒྱས་པར་བརྩི་བ་དང༌། དེའི་གོང་དུ་སེམས་ཅན་མཚན་ཉིད་པ་ཡིན་ཞེས་བརྗོད། དེ་ནས་རྡོ་རྗེ་གདན་ལ་མངོན་པར་རྫོགས་པར་སངས་རྒྱས་ཀྱང་བདུད་བཞི་ཡོངས་རྫོགས་བཅོམ་ཡོད་པ་མ་རེད།

བདུད་བཞི་གང་ཡིན་ནམ་ཞེ་ན། ཕུང་པོའི་བདུད་དེ། དེ་ནི་ཉེར་ལེན་གྱི་ཕུང་པོ་དེ་ཡིན། ཉོན་མོངས་པའི་བདུད་ཅེས་པ་འདི་མི་འདོད་པ་ལ་བརྩིས་ནས་ཉེར་ལེན་གྱི་ཕུང་པོས་སྡུག་བསྔལ་གྱི་རྟེན་བྱས་པས་བདུད། ཉོན་མོངས་པས་སྡུག་བསྔལ་འབྱིན་པར་བྱེད་པས་ན་བདུད། འཆི་བདག་གི་བདུད། འཆི་བའི་སྡུག་བསྔལ་དེ་སྡུག་བསྔལ་རྩ་བ་འམ་གཙོ་བོ་ཆགས་ཡོད་པས་འཆི་བདག་གི་བདུད་ཅེས་བཤད། བདུད་གསུམ་པོ་དེ་ལས་འབྲལ་བར་འགལ་རྐྱེན་བྱེད་མཁན་དེར་ལྷའི་བུའི་བདུད་ཅེས་བརྗོད་ཀྱི་ཡོད།

བདུད་བཞིའི་ནང་ནས་བཅོམ་ལྡན་འདས་བྱང་ཆུབ་ཀྱི་ཤིང་དྲུང་དུ་དཔེར་ན། སང་ཉིན་ཐོ་རངས་མངོན་པར་རྫོགས་པར་སངས་རྒྱས་ཀྱི་ཡོད་ན་དེ་རིང་དགོང་མོ་ལྷའི་བུའི་བདུད་བཅོམ་པ་རེད། དེ་ནས་ཐོ་རངས་ཀྱི་དུས་ལ་མངོན་པར་རྫོགས་པར་སངས་རྒྱས་ནས་ཉོན་མོངས་པའི་བདུད་བཅོམ་པ་རེད། ཕུང་པོའི་བདུད་དང་འཆི་བདག་གི་བདུད་ད་དུང་བསྡད་ཡོད་པ་རེད། བྱང་ཆུབ་ཀྱི་ཤིང་དྲུང་དུ་མངོན་པར་རྫོགས་པར་སངས་རྒྱས་པ་ན་བདུད་གཉིས་པོ་དེ་བཅོམ་ཞིང༌། བདུད་བཞི་ཡོངས་རྫོགས་བཅོམ་པ་ནི་རྩྭ་མཆོག་གྲོང་དུ་མྱ་ངན་ལས་འདས་པའི་སྐབས་སུ་ཕུང་པོའི་བདུད་དང་འཆི་བདག་གི་བདུད་གཉིས་ཀ་བཅོམ་པས་བདུད་བཞི་བཅོམ་པ་རེད། དེ་ལྟར་བཅོམ་ལྡན་འདས་ཀྱི་སྐུ་གཟུགས་དེ་ཡང་སྡུག་བདེན་ཡིན་ཞེས་བརྗོད་ཀྱི་ཡོད། བྱེ་བྲག་སྨྲ་བའི་ལུགས་ལ་སྟོན་པ་བཅོམ་ལྡན་འདས་ལྷག་མེད་མྱང་འདས་མངོན་དུ་བྱས་པའི་སྐབས་ལ་རིག་པ་དང་ཕུང་པོའི་རྒྱུན་ཆད་པར་བཞེད། དེ་དག་གི་ལུགས་གཞིར་བཟུང་བྱས་ན། དེའི་ཚེ་བཅོམ་ལྡན་འདས་ཀྱི་ཐུགས་བྱང་ཆུབ་པ་ཡིན་ནའང་འགགས་ཚར་བར་བཞེད་ཅིང༌། རིག་ཤེས་གང་ཡང་མེད་པ་རེད། དེ་འདྲའི་བསམ་བློ་གཏོང་དུས་སེམས་ནང་ཕྲན་བུ་མི་བདེ་བ་ཡོང་གི་འདུག གང་ཡིན་ཞེ་ན། མཐའ་གཅིག་ཏུ་མེད་པ་ཆགས་པ་ལས་རིག་ཤེས་གསོན་པོ་ཡོད་ན་ལེགས་པ་འདུག་སྙམ། གང་ལྟར་ཡང་འདི་ནི་ཉན་ཐོས་སྡེ་པའི་གཞུང་ནང་གི་བརྗོད་ཚུལ་རེད།

རྒྱན་དྲུག་མཆོག་གཉིས་ཀྱིས་བྱམས་པ་མགོན་པོའི་གསུང་གི་ཁུངས་ལ་བརྟེན་ནས་གསུངས་པ་ལ། སྟོན་པ་བཅོམ་ལྡན་འདས་དགའ་ལྡན་གནས་ནས་འཕོས་པ་ནས་བཟུང་བའི་མཛད་པ་ཐམས་ཅད་སངས་རྒྱས་ཀྱི་མཛད་པར་བཞེད། བསྐལ་པ་མང་པོ་ཞིག་གི་སྔོན་ནས་སྟོན་པ་བཅོམ་ལྡན་འདས་སངས་རྒྱས་ཟིན་ཅིང༌། རྒྱ་གར་ནང་མཛད་པ་བཅུ་གཉིས་བསྟན་པ་དེ་དག་གདུལ་བྱའི་ངོར་གསར་དུ་སངས་རྒྱས་པའི་མཛད་པ་བསྟན་པ་ཡིན་ཞེས་བརྗོད། བཅོམ་ལྡན་འདས་ཤཱཀྱ་ཐུབ་པ་སྤྲུལ་སྐུའི་སྡེ་ཚན་ནང་བཞག་ཡོད་པ་དང༌། སྤྲུལ་པ་དེའི་སྤྲུལ་གཞི་ལོངས་སྐུར་བཞག་ཡོད། ལོངས་སྤྱོད་རྫོགས་པའི་སྐུ་ནི་རྒྱུན་གཏན་དུ་གནས་པ་ཞིག་ཡིན། རྒྱུན་གྱི་རྟག་པ་དང་རང་གི་ངོ་བོ་མི་རྟག་པ་ཡིན་པ་གཉིས་ཆ་འབྱེད་དགོས།

དེ་འདྲའི་ལོངས་སྤྱོད་རྫོགས་པའི་སྐུ་དེ་གང་ལས་ཡོང་གི་ཡོད་ཅེ་ན། དེ་ནི་སངས་རྒྱས་ཀྱི་ཆོས་ཀྱི་སྐུ་ལས་ཡོང་གི་ཡོད། དེ་ལ་སྐུ་གསུམ་ཟེར་ཞིང་འདི་ཐེག་ཆེན་གྱི་བཤད་ཚུལ་ཡིན། སངས་རྒྱས་བཅོམ་ལྡན་འདས་མངོན་པར་རྫོགས་པར་སངས་རྒྱས་པའི་གནས་སྐབས་ལ་གང་འདྲ་གནས་ཡོད་ཅེ་ན། བདུད་བཞི་ལ་ཕྲ་རགས་གཉིས་ཡོད་ཅིང༌། སངས་རྒྱས་པའི་གནས་སྐབས་ལ་བདུད་བཞི་ཕྲ་རགས་ཡོངས་སུ་རྫོགས་པར་བཅོམ་པ་རེད། མ་གཞི་མྱང་འདས་ཀྱི་སྐོར་མཇུག་ཏུ་འཐོན་རྒྱུ་ཡིན།། །། སེམས་ཀྱི་ཞི་བདེ་ལེའུ་གསུམ་པའི་དྲི་བ་དང་བཀའ་ལན། དྲི་བ། དང་པོ་ཉིད་ནས་མ་འཇོན་པའི་གྲས་སུ་བརྩིས་པའི་མི་རྣམས་ལ་གསོ་དཔྱད་ཀྱི་ཐབས་དང༌། རྒྱབ་སྐྱོར་རོགས་ཚོགས། དེ་བཞིན་བདག་སྐྱོང་གི་ཐབས་ཤེས་བཅས་ལ་བརྟེན་ནས་སོ་སོའི་ཆེ་མཐོང་འཐོབ་ཀྱི་ཡོད་པ་ལྟ་བུ་མཐོང་གི་འདུག དེ་ལྟ་བུའི་གསོ་དཔྱད་ཀྱི་ཐབས་ལམ་དེས་འཁྲུལ་པ་དང་སྡུག་བསྔལ་འདྲེན་པར་བྱེད་ཀྱི་ཡོད་དམ། སྤྱིར་དེ་ལས་ལྡོག་སྟེ་བྱེད་པར་སྣང༌། སྒེར་ལ་དབང་ཚད་དང་ནུས་པ་དགོས་རྒྱུ་དེ་ཆོས་ཕྱོགས་ཀྱི་བདག་མེད་ཀྱི་ཉམས་ལེན་དང་ཇི་ལྟར་བྱས་ཏེ་སྒྲིག་ཐུབ་བམ། སོ་སོས་ཉམས་ལེན་བྱེད་དུས་རྒྱལ་ཁ་ཐོབ་པ་ན་ང་རྒྱལ་སྐྱེ་རྒྱུ་དེ་འདོར་ཐབས་དང༌། རང་གཅེས་འཛིན་འདོར་བ་ལ་བརྟེན་ནས་སྐྱེས་པའི་སེམས་ཞུམ་པ་ཇི་ལྟར་བྱས་ཏེ་འདོར་ཐུབ་བམ།

བཀའ་ལན། འདི་སྔོན་དང་གཅིག་པ་ལྟ་བུ་ཞིག་འདུག རྩོད་པ་ཚང་མ་ཐ་སྙད་དུ་བདག་ཁས་བླངས་མ་བླངས་ལ་ཐུག་ཡོད། སེམས་མཐོ་བའི་རྣམ་པ་ཅན་ལ་གཉིས་ཡོད། རྒྱུ་མཚན་ལྡན་པའི་སེམས་མཐོ་བའི་རྣམ་པ་ཅན་ཏེ་ཕལ་ཆེར་འདི་སྤོབས་པ་ཡིན་ལ། འདི་ནི་འོས་པ་དང་དགོས་པ་ཞིག་ཡྀན། ཡང་གཞན་རྒྱུ་མཚན་མེད་པར་འཁྲུལ་པའི་ཤེས་པར་བརྟེན་ནས་སྐྱེ་བའི་སེམས་མཐོ་བའི་རྣམ་པ་ཅན་འདི་ང་རྒྱལ་ཡིན། དེར་བརྟེན་ཉམས་ལེན་བྱེད་པ་དེ་འདྲའི་ཐོག་ནས་དངོས་གནས་གྲུབ་འབྲས་ཡག་པོ་ཐོན་སྐབས་སེམས་མཐོ་བའི་རྣམ་པ་ཅན་ནམ་སྤོབས་པ་བྱས་ན་དེ་ནི་འགྲིག་པ་ཡིན། དཔེར་ན་སྤྱོད་འཇུག་ནང་ང་རྒྱལ་ལ་གསུམ་བཤད་ཡོད། ང་རྒྱལ་གཅིག་ནི་གཞན་གྱི་ཐུབ་ཀྱི་མ་རེད། གཞན་གྱིས་མ་ཐུབ་པ་དེ་ངས་བྱེད་ཀྱི་ཡོད་སྙམ་པའི་ང་རྒྱལ་ལམ་སྤོབས་པ་ཞིག་ཡོད། དེ་ནི་སྙིང་སྟོབས་ཡིན་གྱི་ང་རྒྱལ་མ་ཡིན། དཔེར་ན་མི་གཅིག་དང་ཐུག་སྐབས་བྱང་ཆུབ་སེམས་དཔས་དམན་ས་གཟུང་གི་ཡོད། བློ་སྦྱོང་ཚིགས་བརྒྱད་མའི་ཚིགས་བཅད་གཉིས་པའི་ནང༌། གང་དུ་སུ་དང་འགྲོགས་པའི་ཚེ།། བདག་ཉིད་ཀུན་ལས་དམན་ལྟ་ཞིང༌།། གཞན་ལ་བསམ་པ་ཐག་པ་ཡིས།། མཆོག་ཏུ་གཅེས་པར་འཛིན་པར་ཤོག།

ཅེས་གསུངས་ཡོད། དེར་བརྟེན་ང་རྒྱལ་གྱི་བསམ་བློ་ཡོང་བ་དེ་དང་སྤོབས་པའི་བསམ་བློ་ཡོང་བ་དེ་གཉིས་ཡོངས་སུ་ཐ་དད་ཡིན། འདི་ཕལ་ཆེར་ཐ་སྙད་པའི་ང་བཞག་ཐུབ་མ་ཐུབ་ཀྱི་གནས་ཚུལ་དེ་རེད།

མ་གཞི་བདག་མེད་ཀྱི་གོ་བ་ཕྲན་བུ་ཆགས་ཡོང་དུས་ནམ་རྒྱུན་གྱི་ང་ཟེར་ནས་གོམས་བསྡད་པ་དེ་དང་མི་འདྲ་བ་ཞིག་གི་ཚོར་བ་ཡོང་གི་ཡོད། ནམ་རྒྱུན་ང་ཚོས་ཚོར་བའི་ང་དེ་མཁྲེགས་པོ་དང༌། རང་དབང་བ། སྟོབས་ཅན་ཞིག་ཡིན། འདི་ལྟ་བུ་ནི་བདག་མེད་ཀྱི་གོ་བ་ཆགས་པ་ན་མེད་པར་འགྱུར་ཞིང༌། ཡིན་ནའང་ལས་གསོག་མཁན་གྱི་ང་ཙམ་ཞིག་ནི་ཡོད་པ་ཡིན། དེར་བརྟེན་བློ་འགྱོད་བྱེད་དགོས་པ་རྩ་བ་ནས་མེད། ཡིན་ནའང་མིང་ཙམ་གྱི་བདག་དང་མིང་ཙམ་གྱི་ལས་འབྲས་བཞག་མི་ཐུབ་པ་དང༌། བྱ་བྱེད་ཀྱི་རྟེན་འབྲེལ་བཞག་མི་ཐུབ་པ་ཆགས་ཀྱི་འདུག་ན། རེ་ཞིག་བདག་མེད་པ་ལ་ཡིད་ཆེས་བྱེད། རྟེན་འབྲེལ་ཁས་མི་ལེན་པ་དེ་ལས་རེ་ཞིག་བདག་མེད་གཡུག་བཞག རྟེན་འབྲེལ་ཁས་ལེན་པ་དེ་རྩ་ཆེ་གི་རེད། བདག་མེད་པ་ཟེར་བ་དེ་རིམ་པ་མང་པོ་དང༌། གོ་བ་མང་པོ་ལེན་རྒྱུ་ཡོད་པ་ཞིག་ཡིན། དེར་བརྟེན་གྲུབ་མཐའ་མང་པོ་ཡོང་བ་ཡང་ཐབས་མཁས་ཀྱི་དབང་གིས་ཡིན། ཡག་ཤོས་དེ་བྱུང་ན་བྱུང་བ་དང༌། མ་བྱུང་ན་གཡུག་གཞག་རྒྱུ་ཞིག་མིན་པར་སོ་སོའི་བློ་དང་འཚམ་པ་བྱས་ནས་རིམ་པས་འགྲོ་དགོས་པ་ཡིན། སྟོང་དང་རྟེན་འབྱུང་གཉིས་ཀྱི་ནང་ནས་རྟེན་འབྱུང་གལ་ཆེ་བར་བརྩི་གི་ཡོད།

དྲི་བ། ཁ་སང་ྋགོང་ས་མཆོག་གིས་དཔེར་ན་ཡིད་ཆེས་རྗེས་དཔག་ལ་བརྟེན་ནས་གྲུབ་དགོས་པའི་ཆོས་རྣམས་ནམ་རྒྱུན་གྱི་རིགས་པས་དཔྱད་པ་བྱེད་པ་ལས་རྟོགས་མི་ཐུབ་ཅེས་གསུངས་པ་དེ་ཇི་ལྟར་ཡིན་ནམ།

བཀའ་ལན། ཁ་སང་དངོས་སྟོབས་རྗེས་དཔག་དང༌། གྲགས་པའི་རྗེས་དཔག ཡིད་ཆེས་རྗེས་དཔག་བཅས་བཤད་པའི་ནང་ནས་དྲི་བ་འདི་ཡིད་ཆེས་རྗེས་དཔག་ནས་འཕྲོས་པ་ཡིན་འདུག དེ་ལ་གཞལ་བྱའི་གནས་གསུམ་བཤད་པ་སྟེ། མཐོང་བ་མངོན་གྱུར་དང༌། ཅུང་ཟད་ལྐོག་གྱུར། ཤིན་ཏུ་ལྐོག་གྱུར་བཅས་ཡིན། མཐོང་བ་མངོན་གྱུར་ལ་སྒྲུབ་བྱེད་མི་དགོས། ཅུང་ཟད་ལྐོག་གྱུར་གྱི་རིགས་རྣམས་དངོས་པོ་སྟོབས་ཤུགས་ཀྱི་རིགས་པ་ལ་བརྟེན་ནས་དོན་དེ་དཔོག་ཡོང་གི་ཡོད། དཔེར་ན་སྟོང་པ་ཉིད་ལྟ་བུ་ནི་ཅུང་ཟད་ལྐོག་གྱུར་ཡིན།

བདག་ལྟ་བུ་དེ་མངོན་གྱུར་མིན་ནམ། དཔེར་ན་ང་ཚ་གི་འདུག ན་གི་འདུག་ཅེས་བརྗོད་དུས་རྟགས་ལ་བརྟེན་དགོས་ཀྱི་མེད། དེ་ནི་མངོན་གྱུར་ཡིན། ད་ལྟ་འདིར་མཐོང་བ་མངོན་གྱུར་དང༌། ཅུང་ཟད་ལྐོག་གྱུར། ཤིན་ཏུ་ལྐོག་གྱུར་བཅས་ཐ་སྙད་དཔྱོད་བྱེད་གཞིར་བཞག་བྱས་ནས་ཤོད་ཀྱི་ཡོད། དོན་དམ་དཔྱོད་བྱེད་ཀྱི་རིགས་པས་དཔྱད་ན། གང་ཟག་རྙེད་རྒྱུ་མེད་པ་ཇི་བཞིན་ཆོས་གང་ཡང་རྙེད་རྒྱུ་མེད་ཅིང༌། སྟོང་ཉིད་ཀྱང་རྙེད་རྒྱུ་མེད། འདི་དཔྱད་སའི་དོན་དེ་མཐོང་བ་མངོན་གྱུར་དང༌། ཅུང་ཟད་ལྐོག་གྱུར་གང་ཡིན་མིན་གྱི་གནས་ཚུལ་མིན་པར། དཔྱོད་སྟངས་དེ་མཐར་ཐུག་ལ་དཔྱད་ཡོང་གི་ཡོད་པས་དེས་བྱས་པ་རེད། དེ་ཡང་དོན་དམ་པར་གྲུབ་མ་གྲུབ། བདེན་པར་གྲུབ་མ་གྲུབ། རང་བཞིན་གྱིས་གྲུབ་མ་གྲུབ་སོགས་སུ་དཔྱད་ཡོང་གི་ཡོད་པ་རེད། ལས་དང་འབྲས་བུའི་རྣམ་གཞག་ཕྲ་ཞིང་ཕྲ་བ་དེ་ཚོ་ཤིན་ཏུ་ལྐོག་གྱུར་ཡིན། ཤིན་ཏུ་ལྐོག་གྱུར་ལ་ཇི་ལྟར་བྱས་ཏེ་རིག་པར་བྱེད་དགོས་སམ་ཞེ་ན། ཕལ་ཆེར་གནས་ཚུལ་གཞན་ཞིག་ལ་བརྟེན་ནས་འགྲོ་དགོས་པ་ཞིག་རེད། དཔེར་ན་ཁང་པ་འདིའི་ནང་ལ་མི་ཡོད་པ་འདི་མཐོང་བ་མངོན་གྱུར་བྱས། དེ་ལ་སྒྲུབ་བྱེད་གང་ཡང་འགོད་མི་དགོས་པ་ཡིན།

ཡང་རྩིག་པའི་རྒྱབ་ལོགས་ལ་མི་ཡོད་མེད་ཤེས་དགོས་བྱུང་ན། སྔོན་ལ་རྣ་བས་ཉན་ཏེ་མིའི་སྐད་ཆ་ཐོས་རྒྱུ་ཡོད་མེད་དང༌། དེ་མིན་མི་ཡོད་མེད་ཀྱི་རྟགས་གང་འདུག སྔོན་ལ་བསམ་བློ་བཏང་ནས་དཔྱད་པ་བྱེད་དགོས། མིའི་སྐད་ཐོས་ཀྱི་འདུག མོ་ཊ་ལྟ་བུ་ཡར་མར་འགྲོ་གི་འདུག མི་མེད་ན་མོ་ཊ་འགྲོ་གི་མ་རེད་ལ། མི་མེད་ན་མིའི་སྐད་ཀྱང་ཅི་ལ་ཡོང༌། ཕར་ཕྱོགས་དེར་མི་ཡོད་ཐག་ཆོད་ཡིན་ཞེས་ཐག་གཅད་ཆོག

དཔེར་ན་ཤར་ངོས་ཀྱི་རྩིག་པའི་ངོས་སུ་རྩྭའམ་མེ་ཏོག་སྐྱེས་ཡོད་དམ་མེད་ཅེས་སྐད་ཆ་དྲིས་པ་ཡིན་ན། འདི་ནས་ང་ཚོས་གང་འདྲ་བྱས་ཏེ་བཙལ་ཀྱང་ཤེས་མི་ཐུབ། ཐབས་ཤེས་ཡག་ཤོས་ནི་ཕ་གིར་རྩྭའམ་མེ་ཏོག་སྐྱེས་ཡོད་དམ་མེད་ཅེས་སྐད་ཆ་དྲིས་པ་ཡིན་ན། འདི་ནས་ང་ཚོས་གང་འདྲ་བྱས་ཏེ་བཙལ་ཀྱང་ཤེས་མི་ཐུབ། ཐབས་ཤེས་ཡག་ཤོས་ནི་ཕ་གིར་རྩྭའམ་མེ་ཏོག་ཡོད་མེད་མཐོང་མཁན་གྱི་མི་ཞིག་གི་ངག་ལ་ལྟོས་དགོས་པ་ཡིན། དེ་ཡང་མི་དེས་སྤྱིར་རྫུན་བཤད་ཀྱི་ཡོད་དམ་མེད། ད་ལྟའི་སྐབས་སུ་རྫུན་བཤད་དགོས་པའི་རྒྱུ་མཚན་འདུག་གམ་མི་འདུག འདིའི་ཐད་དཔྱད་པ་མང་པོ་ཞིག་བྱས་ཏེ་མི་དེས་རྫུན་བཤད་ཀྱི་མེད་པ་དང༌། མི་དེ་དྲང་པོ་ཡིན་པ། མི་དེས་དངོས་སུ་མཐོང་ཡོད་པ། མཐོང་བའི་ཐོག་ནས་བཤད་པ་དེ་རྫུན་མིན་པ། རྫུན་བཤད་པའི་རྒྱུ་མཚན་མེད་པ། དེ་ལྟར་མི་དེའི་ངག་ལ་བརྟག་དཔྱད་ནན་ཏན་བྱས་པའི་ཐོག་ནས། དེས་བཤད་པའི་ངག་དེ་ཚད་མར་འཛིན་ཆོག་པ་མཐོང་ནས། ཤར་གྱི་རྩིག་པའི་ངོགས་ལ་རྩྭའམ་མེ་ཏོག་ཡོད་ཅེས་པའམ། ཡང་ན་མེད་ཅེས་གང་བརྗོད་པ་དེ་ལ་ཆ་འཇོག་དགོས་པ་ཡིན། དཔེར་ན། ཁ་ས་རྩྭ་ཡོད་ཅེས་བརྗོད། ཡང་དེ་རིང་རྩྭ་མེད་ཅེས་བརྗོད་པ་ཡིན་ན་དེ་ནི་སྔ་ཕྱི་འགལ་བ་ཡིན།

ངག་ཚད་མ་ཞིག་ལ་བརྟག་དཔྱད་བྱས་ནས་ལས་འབྲས་ཀྱི་གནད་ཕྲ་ཞིང་ཕྲ་བ་དེ་ཚོ། དེ་དང་དེ་འདྲ་བ་ང་རང་ཚོས་རིགས་པས་དཔྱད་ནས་རྙེད་རྒྱུ་མེད་པའི་རིགས་གཅིག དོན་དེ་དངོས་སུ་ཉམས་སུ་མྱོང་མཁན་དང༌། རྒྱུས་ཡོད་པའི་མི་གཅིག་གིས་རྫུན་བཤད་པའི་རྒྱུ་མཚན་མེད་པའི་ཐོག་ལ་ལས་འབྲས་ཀྱི་གནད་ཤིན་ཏུ་ལྐོག་གྱུར་གྱི་རིགས་ཕྲ་ཞིང་ཕྲ་བ་དེ་ཉིད་སྟོན་པའི་གཞུང་ནང་ལ་སྔ་ཕྱི་དང་དངོས་ཤུགས་ཀྱི་འགལ་བ་མེད་པ། འདི་འདྲ་ཞིག་གི་རྒྱུ་མཚན་གྱི་ཐོག་ནས་མི་དེས་བཤད་པ་དེ་ཡིད་ཆེས་འོས་པ་རེད་ཅེས་ལབ་ནས་ཡིད་ཆེས་བྱེད་ཀྱི་ཡོད་པ་རེད། དཔེར་ན་ང་རང་ཚོ་སོ་སོ་ལོ་ག་ཚོད་ཡིན་པ། ཟླ་ཚེས་གང་ལ་སྐྱེས་པ་དེ། སོ་སོས་རྒྱུ་མཚན་ལ་བརྟེན་ནས་རིག་གི་མེད། ཕ་མའི་ངག་ལ་ཡིད་ཆེས་བྱས་ནས་ང་ཟླ་བ་དེའི་ཚེས་པ་འདི་ལ་སྐྱེས་པ་རེད། དེར་བརྟེན་ང་ལོ་དེ་ཙམ་རེད་ཅེས་ལབ་ཀྱི་ཡོད། དཔེར་ན་ང་ལོ་དྲུག་ཅུ་མིན་པ་ང་རང་གི་ཚོད་ཐིག་གི་རེད། ལོ་དྲུག་ཅུ་ཟིན་བསྡད་པའི་མི་གཞན་གྱི་གདོང་ལ་བལྟས། དེ་ནས་མེ་ལོང་ནང་ང་རང་གི་གདོང་ལ་ལྟ་གིན་ལྟ་གིན་བྱས་པ་ཡིན་ན། ལོ་དྲུག་ཅུ་མིན་པ་འདྲ་ཞེས་ཤོད་ཐུབ་ཀྱི་རེད། ཡིན་ནའང་ང་རང་ལོ་དང་ཟླ་བ་དང་ཉིན་དང་ཆུ་ཚོད་གང་དུ་སྐྱེས་མིན་རྩ་ནས་རྩིས་རྒྱག་ཐུབ་ཀྱི་མ་རེད། གཞན་ཞིག་ལ་མཐའ་གཅིག་ཏུ་བརྟེན་དགོས་ཀྱི་རེད།

ང་རང་ཚོའི་སྤྱིར་བཏང་གི་མི་ཚེའི་ནང་ལ་དེ་ག་རང་ཡོང་གི་ཡོད། ཚད་མ་གསུམ་གྱི་ནང་ནས་དང་པོ་དེ་མངོན་སུམ་དུ་ཤོད་ཀྱི་ཡོད་པས་ཡུལ་དེ་མཐོང་བ་མངོན་གྱུར་ཞེས་བཤད་པ་རེད། གཉིས་པ་དེ་ཅུང་ཟད་ལྐོག་གྱུར། གསུམ་པ་དེ་ཤིན་ཏུ་ལྐོག་གྱུར་ཡིན། དང་པོ་དེ་སྒྲུབ་བྱེད་ལ་ལྟོས་མི་དགོས་པར་མངོན་སུམ་དུ་ངེས་ཐུབ། གཉིས་པ་དེ་དངོས་པོ་སྟོབས་ཤུགས་ཀྱི་རིགས་པ་ལ་བརྟེན་ནས་ངེས་ཐུབ།

གསུམ་པ་དེ་སོ་སོའི་སྒྲུབ་བྱེད་ཀྱི་ཐོག་ནས་སྒྲུབ་ཐུབ་པ་ཡོད་པ་མ་རེད། གཅིག་གིས་ལབ་བཞག་པ་དཻར་ཆ་བཞག་པ་དང་ཡིད་ཆེས་བྱས་ནས་དེའི་ཐོག་ནས་ངེས་པ་ཞིག་ཡིན་པས་ཡིད་ཆེས་རྗེས་དཔག་ཅེས་བཤད། ལུང་ལས་ལས་འབྲས་ཀྱི་སྐོར་དང་ཤིན་ཏུ་ལྐོག་གྱུར་གྱི་ཆོས་སམ་ཡུལ། ང་རང་ཚོ་ལའང་ཤིན་ཏུ་ལྐོག་གྱུར་ཡིན་པའི་ཆོས་ཤིག་ལ་ལུང་ལ་ཡིད་ཆེས་བྱེད་པ་ལྟ་བུ་རེད།

དེ་ལ་སྔོན་དུ་ལུང་དེ་རྩ་ཆེན་པོ་རེད་ཟེར་གྱི་ཡོད་པ་མ་རེད། ལུང་དེ་ཡང་དག་པ་ཡིན་པ་དེ་མང་པོ་ཞིག་ནས་སྒྲུབ་དགོས་ཀྱི་ཡོད།

སློབ་དཔོན་ཕྱོགས་ཀྱི་གླང་པོའི་ཚད་མ་ཀུན་བཏུས་ཀྱི་མཆོད་བརྗོད་ཀྱི་གཞུང་དེ་དཔལ་ལྡན་ཆོས་གྲགས་ཀྱི་རྣམ་འགྲེལ་ལེའུ་གཉིས་པས་རྒྱས་བཤད་ཀྱིས་གཏན་ལ་ཕབ་པ་རེད། དེ་གསུང་དུས་སྟོན་པ་ཚད་མའི་སྐྱེས་བུར་ཇི་ལྟར་སྒྲུབ་དགོས་པ་ཡིན་ཞེ་ན། དེ་ལ་སྟོན་པའི་གསུང་དེ་མི་བསླུ་བ་ཡིན་པ་སྒྲུབ་དགོས་ཀྱི་ཡོད། དེ་ནི་གང་ཟག་ལ་མི་རྟོན་ཆོས་ལ་རྟོན་པའི་གནད་ཀྱིས་ཡོང་གི་ཡོད། ལུང་ལ་མངོན་མཐོ་སྒྲུབ་པའི་ཐབས་ལས་བརྩམས་པའི་སྟོན་པའི་གསུང་ཞིག་དང༌། ངེས་ལེགས་སྒྲུབ་བྱེད་ཀྱི་ཐབས་ལས་བརྩམས་པའི་སྟོན་པའི་ཆོས་ཤིག་བཅས་སྡེ་སྣོད་གཉིས་ཡོད། ཚད་མ་རྣམ་འགྲེལ་ནང་ལ། གཙོ་བོའི་དོན་ལ་མི་བསླུ་ཕྱིར།། གཞན་ལ་རྗེས་སུ་དཔག་པ་ཡིན།།

ཞེས་གསུངས་ཡོད། ངས་སློབ་དཔོན་དབྱིག་གཉེན་ལ་ཏོག་ཙམ་སྐུ་རྩེད་ཞུ་གི་ཡོད། བཞི་བརྒྱ་བའི་ནང་ལ་སློབ་དཔོན་འཕགས་པ་ལྷས། སངས་རྒྱས་ཀྱིས་གསུངས་ལྐོག་གྱུར་ལ།། གང་ཞིག་ཐེ་ཚོམ་སྐྱེ་འགྱུར་བ།། དེ་ཡིས་སྟོང་པ་ཉིད་བསྟེན་ཏེ།། དེ་ཉིད་ཁོ་ནར་ཡིད་ཆེས་བྱ།།

ཞེས་གསུངས་ཡོད། འདི་དཔྱད་གསུམ་དག་པ་དང་འབྲེལ་བ་ཡོད་པ་རེད། དེ་ལྟ་བུའི་ཡིད་ཆེས་རྗེས་དཔག་དེ་རྒྱུ་མཚན་མང་པོ་གཅིག་ལ་བརྟག་དཔྱད་བྱས་ནས་ཡོང་གི་འདུག་མ་གཏོགས་འབྲེལ་མེད་དོན་མེད་ཁས་བླངས་པའི་ཡིད་ཆེས་ཤིག་མ་རེད།

དྲི་བ། གཉིད་དང་རྨི་ལམ་གྱི་གནས་སྐབས་སུ་རྣམ་ཤེས་གང་དུ་ཡོད་དམ།

བཀའ་ལན། གཉིད་ཁུག་པའི་སྐབས་སུ་སྒོ་ལྔའི་ཤེས་པ་ཕྲན་བུ་བསྡུ་གི་ཡོད་ཀྱང་ཚང་མ་བསྡུ་གི་མེད། དཔེར་ན་གཉིད་ཁུག་པའི་སྐབས་ལག་པར་ཟ་འཕྲུག་ལངས་པ་ཡིན་ན་གཉིད་སད་ཀྱི་ཡོད། འདི་ཕྲན་བུ་ཕྲ་རུ་འགྲོ་གི་ཡོད་པ་རེད། སྤྱིར་བཏང་བཤད་པ་ཡིན་ན། རྣམ་ཤེས་ཀྱི་གནས་ས་གཙོ་བོ་དེ་སྙིང་གར་བཤད་ཡོད། ཡིན་ནའང་སྙིང་འགུལ་སྐྱོད་གཏོང་མཁན་འདི་མིན་པར་སྙིང་གའི་རྩ་འདབ་ཡོད་ས་ཞིག་ལ་བརྩི་གི་ཡོད། སྔགས་ཀྱི་རྩ་རླུང་ཐིག་ལེ་སྒོམ་ཡུལ་ཕྱག་དཔེའི་ནང་ལ་གཟུགས་པོའི་དཀྱིལ་ལ་ཡོད་པར་བཤད་ཡོད་པ་རྣམས་ནི་སྒོམ་པའི་དགོས་པའི་དབང་གིས་བཤད་པ་ལས། དངོས་ཡོད་གནས་ཚུལ་ཞིག་མིན། ཡིན་ནའང་དམིགས་པའི་དབང་གིས་བསྒོམས་ནས་ཡོང་དུས་དྲོད་སྐྱེ་བ་ལྟ་བུ། རྣམ་རྟོག་འགགས་པ་དེ་འདྲའི་ཤུགས་རྐྱེན་གྱིས་ཡོང་གི་ཡོད། དེ་ཡང་རྣམ་ཤེས་དང་པོ་ང་རང་ཚོ་མངལ་དུ་ཉིང་མཚམས་སྦྱར་བའི་གནད་ཏིག་ཏིག་དེ་སྙིང་ག་ཆགས་ཡོད། རྗེས་སུ་རྣམ་ཤེས་འཕོ་བ་ཡང་དེ་ག་རང་ནས་འཕོ་བར་བཤད་ཡོད། འདི་ནི་ནང་གི་རྣམ་ཤེས་ཕྲ་ཤོས་ལ་གོ་དགོས་པ་ཡིན།

དུས་འཁོར་ནས་བཤད་པ་ལྟར་ན། ཐིག་ལེ་རིགས་བཞི་བཤད་ཡོད། དཔྲལ་བར་སད་པའི་གནས་སྐབས་སྐྱེས་པའི་ཐིག་ལེ། མགྲིན་པར་རྨི་ལམ་གྱི་གནས་སྐབས་སྐྱེས་པའི་ཐིག་ལེ། སྙིང་གར་གཉིད་མཐུག་གི་གནས་སྐབས་སྐྱེས་པའི་ཐིག་ལེ། ལྟེ་བར་ཞི་བའི་གནས་སྐབས་སྐྱེས་པའི་ཐིག་ལེ། དེར་བརྟེན་གཉིད་ལམ་རྨིས་པའི་གནས་སྐབས་ལ་རླུང་སེམས་སྙིང་གར་བསྡུ་ཐབས་ཆེ་བ་དང༌། རྨི་ལམ་རྨིས་པའི་གནས་སྐབས་ལ་མགྲིན་པར་བསྡུ་ཐབས་ཆེ་བ་དེ་འདྲ་བཤད་ཡོད། སྔགས་ཉམས་ལེན་བྱེད་མཁན་ནང་ནས་དཔེར་ན་རྨི་ལམ་གྱི་ཉམས་ལེན་བྱེད་མཁན་ཞིག་ཡིན་ན། རྨི་ལམ་རྨིས་པའི་གནས་སྐབས་ལ་འོད་གསལ་འཆར་དགོས་ན། རྨི་ལམ་གྱི་ལུས་རྟེན་དེ་ག་རང་གི་ཐོག་ནས་རླུང་སེམས་སྙིང་གར་བསྡུ་བའི་མོས་པ་བྱེད་དུས། རྨི་ལམ་འགགས་ནས་འོད་གསལ་འཆར་ཡོང་གི་ཡོད། དེར་བརྟེན་མགྲིན་པ་དང་སྙིང་གའི་རྩ་འཁོར་དབར་འབྲེལ་བ་ཡོད་པ་ཡིན།

དྲི་བ། བར་དོ་དང་སྐྱེ་བ་སྔ་ཕྱིའི་སྐོར་གསུངས་པའི་ནང་པའི་གཞུང་རྣམས་སྒྲ་ཇི་བཞིན་པར་ཁས་ལེན་དགོས་སམ། དགོངས་པ་གཞན་དུ་འགྲེལ་དགོས་པ་ཡིན།

བཀའ་ལན། སྒྲ་ཇི་བཞིན་དུ་ཁས་ལེན་གྱི་རེད།

དྲི་བ། ནད་དམ་རང་ཤི་རྒྱག་པ། སྲོག་གཅོད། རྒས་ནས་ཤི་བ་བཅས་འཆི་ལུགས་མི་འདྲ་བས་འཆི་བའི་ཉམས་མྱོང་ལ་ཤུགས་རྐྱེན་ཐེབས་ཀྱི་ཡོད་དམ།

བཀའ་ལན། དཔེར་ན། མོ་ཊར་བརྡབ་སྐྱོན་བྱུང་ནས་གློ་བུར་དུ་གྲོངས་པ་ཡིན་ན། ཐིམ་རིམ་བརྒྱད་རྣམས་ཡོང་གི་ཡོད་ནའང་ཧ་ཅང་མགྱོགས་པོ་ཡོང་བ་ཡིན། ཧ་ཅང་ཡུན་རིང་ན་ན་ཕུང་པོའི་སྟོབས་ཡོངས་སུ་ཉམས་ཏེ་ཤི་བའི་སྐབས་ལ་ཐིམ་རིམ་རྣམས་གསལ་པོ་ཡོང་གི་མེད། དཔེར་ན་འཕོ་བའི་ཉམས་ལེན་དེ་གཟུགས་པོ་ཧ་ཅང་སྐྱོ་པོ་མ་ཆགས་གོང་ལ་བྱེད་དགོས་པ་བཤད་ཡོད། ཡིན་ནའང་འཆི་རྟགས་བྱུང་བ་དང༌། འཆི་བར་ངེས། འཆི་བར་ངེས་ནས་འཆི་བླུ་ཡང་བྱས། འཆི་བླུ་བྱས་ནས་མ་ཟློག་པ་དེ་འདྲ་ཞིག་གི་མཚམས་ལ་འཕོ་བ་བྱེད་ཆོག་པ་ལས། དེའི་སྔོན་ལ་བྱས་ན་རང་ལ་སྲོག་གཅོད་ཀྱི་ཉེས་པ་ཡོང་གི་ཡོད།། །། དྲི་བ། སྐྱེ་སྒོ་འགོག་པའི་ཐོག་ལ་ནང་པའི་ངོས་ནས་བསམ་ཚུལ་གང་འདྲ་ཡོད་དམ།

བཀའ་ལན། སྐྱེ་སྒོ་འགོག་པ་ཞེས་པ་འདི་སྲོག་གཅོད་པའི་སྡིག་པ་ལ་བརྩི་གི་ཡོད་པ་རེད། དཔེར་ན། བསླབ་པ་སྲུང་མཁན་ཚོས་རྩ་བའི་ཉེས་པ་གང་འདྲ་ཞིག་གིས་གོས་ནའང་ཕམ་པ་ཡོང་བས་ཕམ་པ་བཞི་བཤད་ཡོད། དེའི་ནང་ནས་གཅིག་སྲོག་གཅོད་ཡིན་ཞིང༌། དེ་ནི་མིའམ་མིར་ཆགས་པ་གསོད་པ་ལ་གོ། ཡིན་ནའང་སྐྱེ་སྒོ་འགོག་པ་མིན་པའི་སྐྱེ་སྒོ་སྟངས་འཛིན་བྱེད་པ་ཞིག་ཡོད། དེ་རྣམས་ནི་དངོས་ཡོད་གནས་ཚུལ་ལ་ལྟ་དགོས་པ་ཞིག་ཡིན། དེང་སང་སྤྱིར་མི་འབོར་ཚད་ལས་བརྒལ་བ་འདི་དང༌། སྒོས་སུ་ཁྱིམ་ཚང་སོ་སོའི་བདེ་དོན་ལ་ལྟོས་ཏེ་བསམ་གཞིགས་ངེས་པར་བྱེད་དགོས་པ་ཡིན་པས། དེ་ནི་གནས་སྟངས་ལ་རག་ལས་ཡོད། དྲི་བ། ང་རང་ལ་རང་ཉིད་སྐྱེ་གནས་གང་ཞིག་ཏུ་སྐྱེས་ཀྱང་དེར་གནས་པའི་སེམས་ཅན་རྣམས་ལ་ཕན་ཐོགས་བྱ་རྒྱུའི་འདོད་པ་བཅོས་མ་མིན་པ་ཞིག་ཡོད། གནས་སྟངས་འདིའི་འོག་འཁོར་བ་ལས་གྲོལ་འདོད་ཀྱི་འདོད་པ་ཤུགས་ཆེན་པོ་ཞིག་མེད་པ་འདི་ནོར་བ་ཡིན་ནམ།

བཀའ་ལན། གཞན་ལ་ཕན་པའི་དོན་དུ་དེ་ལྟར་གནས་རྒྱུའི་འདོད་པ་འདི་ནི་དངོས་གནས་ཡག་པོ་རེད། འཕགས་པ་ཞི་བ་ལྷས། ཇི་སྲིད་ནམ་མཁའ་གནས་པ་དང༌།། འགྲོ་བ་ཇི་སྲིད་གནས་གྱུར་པ།། དེ་སྲིད་བདག་ཀྱང་གནས་གྱུར་ནས། འགྲོ་བའི་སྡུག་བསྔལ་སེལ་བར་ཤོག།

ཅེས་གསུངས་ཡོད། ང་རང་ཡིན་ནའང་དེ་ལྟར་ཉམས་ལེན་བྱེད་པའི་ཆེད་དུ་ཐབས་ཤེས་གང་ཡོང་ཅི་ཡོང་བྱེད་ཀྱི་ཡོད། གཞན་ལ་རོགས་བྱ་རྒྱུ་ནི་མི་ཚེའི་འདོད་དོན་ངོ་མ་ཡིན། དེར་བརྟེན་རང་ཉིད་འདོད་བློ་ཁེངས་ཆེ་ཤོས་ནང་གི་ཆེ་ཤོས་དེ་ཡོང་རྒྱུ་ཡིན། དྲང་པོ་དྲང་གཞག་དང་གཞན་ལ་ཕན་ཐོགས་བྱས་པའི་ལས་འདིས་སོ་སོ་འདོད་བློ་ཁེངས་པ་དང༌། གཞན་ལའང་ཕན་ཐོགས་ཡོང་བ་བཅས་འབྲས་བུ་གཉིས་ཡོང་གི་ཡོད། གཞན་ལ་རོགས་རམ་བྱེད་པ་ནི་ལས་བཟང་ཤོས་དེ་ཡིན། དེ་བྱང་ཆུབ་སེམས་དཔས་འགལ་བ་ཡོད་པ་རེད་དམ་ཞེས་སྐད་ཆ་དྲིས་ཡོད། དཔེར་ན་བྱང་ཆུབ་སེམས་དཔའ་ལ་གཞན་དོན་སྒྲུབ་པའི་ཆེད་དུ་འཁོར་བ་ལ་གནས་པ་དེ་འདྲ་བཤད་ཡོད། དེས་ན་འཁོར་བའི་ཉེས་དམིགས་མཐོང་བའི་ཐོག་ནས་ཐར་པ་དོན་དུ་གཉེར་བའི་བློ་དེ་དང༌། སྲིད་པར་བསམ་བཞིན་དུ་གནས་པ་འདི་གཉིས་འགལ་འདུ་ཡོད་པ་རེད་དམ་ཞེ་ན། དབུ་མ་སྙིང་པོའི་ནང༌།

སྐྱོན་མཐོང་ཕྱིར་ན་སྲིད་པ་མིན།།

ཞེས་གསུངས་ཡོད། སྲིད་པའི་སྐྱོན་མཐོང་བའི་ཕྱིར་དགོས་པ་གཞན་མེད་ན་རང་ཉིད་སྲིད་པར་གནས་འདོད་རྩ་བ་ནས་མེད་ཁར། དེ་ལས་གྲོལ་འདོད་ཆེན་པོ་ཞིག་ཡོད། བྱང་སའི་ནང་ལ་སྲིད་པར་སྐྱོན་མཐོང་བའི་ཕྱིར་དུ་སྲིད་པ་འཁོར་བའི་སྡུག་བསྔལ་བསམ་ལུགས་མང་པོ་གསུངས་ཡོད། དེ་ལྟ་ནའང༌།

བརྩེ་ཕྱིར་མྱ་ངན་འདས་མི་གནས།།

ཞེས་བརྩེ་བ་སྙིང་རྗེ་ཆེན་པོའི་གཞན་དབང་དུ་སོང་བ་ཞིག་ཡིན་པས། ཞི་བ་ཕྱོགས་གཅིག་པས་ཡིད་འཕྲོག་གི་ཡོད་པ་མ་རེད། འདི་ནི་དངོས་གནས་ངོ་མཚར་ཅན་ཞིག་ཡིན། སྤྱིར་རང་ཉིད་སྲིད་པ་འཁོར་བར་ཡིད་སུན་ནའང༌། གཞན་ལ་ཞབས་འདེགས་ཞུ་འདོད་ཀྱི་འདུན་པ་དང་ཆོད་སེམས་ཡོད་མཁན་ཞིག་ཡིན་ན། སྲིད་པ་འཁོར་བ་དང་དུ་བླངས་ནས་དེར་གནས་ཀྱི་ཡོད། དེའི་རྗེས་སུ། གཞན་དོན་སྒྲུབ་ཕྱིར་བརྟུལ་ཞུགས་ཅན།། འཁོར་བ་ན་ཡང་རྣམ་པར་གནས།།

ཞེས་པ་ལྟར། གཞན་དོན་སྒྲུབ་པའི་བརྟུལ་ཞུགས་ཅན་རྣམས་ཀྱིས་བསམ་བཞིན་དུ་སྲིད་པ་གཟུང་གི་ཡོད་ཅེས་བཤད་ཡོད། ཡང་རང་རེས་རྣམ་ཀུན་པད་མ་ཞེས་ཡང་ཡང་ཤོད་ཀྱི་ཡོད། པད་མས་ག་རེ་མཚོན་གྱི་ཡོད་དམ་ཞེ་ན། པད་མ་ནི་འདམ་ལས་སྐྱེས་ཀྱང་འདམ་གྱི་སྐྱོན་གྱིས་མ་གོས་པ་དེ་ཡིན། དེ་བཞིན་སྲིད་པ་ལ་གནས་ཀྱང་སྲིད་པའི་སྐྱོན་གྱིས་མ་གོས་པ་ཤོད་ཀྱི་ཡོད་པ་རེད། ཡིན་ནའང་ཁ་ནས་བྱང་ཆུབ་སེམས་དཔའི་ཉམས་ལེན་གྱི་གནད་དེ་བཤད། དོན་ལ་སོ་སོ་དགའ་བཞིན་སྤྲོ་བཞིན་དུ་སྲིད་པར་གནས་ཏེ་བསྡད་ན་མ་འགྲིག་པ་ཡིན།

དྲི་བ། བླ་མ་སྐྱེས་ཆེན་རྣམས་ཀྱིས་མི་ཞིག་འཆི་བཞིན་པའམ། ཡང་ན་ཤི་བའི་རྣམ་ཤེས་དེ་སྐྱེ་བ་བཟང་པོ་ཞིག་ལེན་ཐབས་སུ་གང་ཞིག་གནང་གི་ཡོད་དམ།

བཀའ་ལན། བླ་མས་འཕོ་བ་བརྒྱབ་ནས་གྲོངས་མཁན་དེའི་རྣམ་ཤེས་སྤོ་གི་ཡོད་པ་རེད། དེ་མིན་པའི་ཤུགས་རྐྱེན་ཐེབས་ཐུབ་པའི་ཐབས་ཤེས་ནི་གྲོངས་མཁན་དེས་རྣམ་ཀུན་ཉམས་ལེན་གང་ཞིག་བྱེད་ཀྱི་ཡོད་པ་དེ་རྣམས་ནང་མི་གཉེན་བཤེས་སོགས་ཀྱིས་གྲོངས་མཁན་དེའི་རྣ་བར་དྲན་གསོ་བཏང་སྟེ། དམིགས་པ་གསལ་འདེབས་བྱས་ན་ཕན་ཐོགས་ཆེན་པོ་ཡོད། ང་རང་ཚོས་སྤྱིར་བཏང་ངོ་ཤེས་པ་ཞིག་གིས་ཁོས་ནམ་རྒྱུན་ཉམས་ལེན་གང་བྱེད་ཀྱི་ཡོད་ནའང༌། འདིའི་ཉམས་ལེན་གྱི་གནད་འགག་དེ་ཁོའི་རྣ་ཤེས་མ་ཉམས་པའི་རིང་ལ་དལ་པོར་ལབ་པ་ཡིན་ན་ཕན་གྱི་རེད།

འཆི་ཁའི་དུས་འདི་གོ་སྐབས་མཐའ་མ་ཡིན་པ་ཤེས་དགོས་རྒྱུ་ཧ་ཅང་གལ་ཆེན་པོ་ཡིན། ང་ཚོས་འཆི་བཞིན་པའི་གང་ཟག་དེའི་རྒྱུད་ལ་ཞེ་སྡང་དང་འཁྲེང་སེམས་སྐྱེ་བར་བྱེད་པའི་ཡུལ་དང་བསམ་བློ་གཉིས་ཀ་ལས་གཟུར་ཐུབ་པའི་ཐབས་ཤེས་བྱེད་དགོས། ཕྲུ་གུའམ་རོགས་བྱེད་མཁན་ཚོས་དེའི་རིགས་ལ་གཟབ་དགོས། སྐབས་དེར་རོགས་པ་བློ་སྟོབས་ཅན་དེ་འདྲ་ཡོད་ན་ཡག་པོ་ཡོད། དེས་འཆི་བཞིན་པའི་གང་ཟག་དེའི་སེམས་བདེ་ཞིང་བག་ཕེབས་གང་འཚམ་ཡོང་བའི་ཐབས་ཤེས་བྱེད་ཐུབ། རྣམ་ཀུན་ཉམས་ལེན་དེ་ཙམ་བྱས་མེད་པའི་ཆོས་པ་ཞིག་ཡིན་ནའང༌། སྐབས་དེ་དུས་ཉམས་ལེན་བྱ་རྒྱུ་ཞིག་དྲན་པ་ཡིན་ན། དུས་ཚོད་ཡག་པོ་དེ་བེད་སྤྱོད་བྱེད་ཐུབ་པ་ཡིན། དེས་ན་དགེ་སེམས་ཤིག་མངོན་དུ་གྱུར་པའི་ཐོག་ནས་འཆི་རྒྱུ་འདི་གལ་ཆེན་ཡིན།

དྲི་བ། མི་དཀྱུས་མ་རྣམས་འཆི་དུས་ཁོང་ཚོས་རང་ཉིད་འཆི་བཞིན་ཡོད་པ་ཤེས་ཀྱི་ཡོད་དམ།

བཀའ་ལན། ཤེས་པ་ཕྲ་མོ་མ་ཆགས་ཀྱི་བར་དུ་ཤེས་ཀྱི་རེད། ཤེས་པ་ཕལ་ཆེ་བ་ཕྲ་མོ་ཆགས་ཡོང་དུས་དྲན་པ་མི་གསལ་བ་ཆགས་འགྲོ་བ་དང༌། ཉེར་ཐོབ་ལ་དྲན་ཤེས་དྲན་མེད་གཉིས་བཤད་ཡོད།

དྲི་བ། གྲིབ་སྐྱོན་ཤུགས་ཆེ་བྱུང་སྟེ་གཟུགས་པོའི་བྱེད་ལས་ཐམས་ཅད་ཉམས་ནས་ལོ་མང་རིང་གནས་པ་ཡིན་ན། དེ་ལ་ཕན་ཐོགས་གང་ཞིག་སྒྲུབ་དགོས་སམ། འདིས་བར་དོ་ལ་ཤུགས་རྐྱེན་གང་ཐེབས་ཀྱི་ཡོད་དམ།

བཀའ་ལན། བསམ་བློ་གྲུང་པོ་བྱས་ནས་སྡོད་ཐུབ་པའི་གྲིབ་སྐྱོན་ཞིག་ཡིན་ན་ནི། གཞན་ལ་ལྟོས་ཏེ་ལེགས་པ་ཡིན། གང་ཡིན་ཞེ་ན་ད་ལྟ་བཤད་པའི་ཐབས་ཤེས་རྣམས་བེད་སྤྱོད་བྱེད་ཀྱི་རེད། གལ་ཏེ་བསམ་བློ་གཏོང་བའི་ནུས་པ་ཡང་ཉམས་ཚར་བ་ཡིན་ན་ཧ་ཅང་ཁག་པོ་ཡིན། བར་དོ་ལ་དེས་ཤུགས་རྐྱེན་ཐེབས་ཀྱི་རེད་སྙམ། བར་དོ་ཡང་གང་དུ་སྐྱེ་འགྱུར་གྱི་སྔོན་དུས་ཀྱི་སྲིད་པ་དེ་སླེབ་ཡོང་གི་ཡོད་རེད། སྤྱིར་བཏང་བྱས་ན་བར་དོ་ནི་སྐྱེ་བ་ཕྱི་མ་དེའི་རེད། དཔེར་ན་གྲིབ་སྐྱོན་གྱི་ནད་ཕོག་པ་ཞིག་གི་བར་དོ་གྲུབ་དུས། ཁོའི་དེ་མ་ཐག་གི་རྒྱུན་ནི་སྔོན་གྱི་གྲིབ་སྐྱོན་གྱི་ནད་ཡོད་པ་དེའི་རེད། དེས་དཔག་ཚོད་ཀྱི་ཤུགས་རྐྱེན་ཞིག་ཐེབས་ཀྱི་རེད་སྙམ།

དྲི་བ། འཇའ་ལུས་གང་རེད་དམ།

བཀའ་ལན། འདི་ཕར་ཕྱིན་ཐེག་པའི་སྐབས་ལ་དག་སའི་གནས་སྐབས་ལ་བྱང་ཆུབ་སེམས་དཔའི་ཡིད་ལུས་ཞེས་པ་ཞིག་བསྒྲུབ་རྒྱུ་ཡོད་པ་བཤད་ཡོད། མ་རིག་བག་ཆགས་ཀྱི་ས་དང་ཟག་མེད་ཀྱི་ལས་ལ་བརྟེན་ནས་བྱུང་བའི་ཡིད་ཀྱི་རང་བཞིན་གྱི་ལུས་ལ་ཡིད་ལུས་ཟེར་ཞིང༌། རྒྱུ་གཉིས་པོ་དེ་ལ་བརྟེན་ནས་ཡིད་ལུས་སྒྲུབ་ཀྱི་ཡོད། འདི་ནི་ལུས་རགས་པ་མིན་པར་འཇའ་ལུས་ལྟར་ཡིན། ཕར་ཕྱིན་ཐེག་པའི་ལུགས་ལ་གཟུགས་འདི་ཉིད་སངས་རྒྱས་ཀྱི་སའི་བར་དུ་གནས་ཤིང༌། སངས་རྒྱས་ཀྱི་གཟུགས་ཀྱི་ཉེར་ལེན་གྱི་རྒྱུའང་བྱེད་ཀྱི་ཡོད།

སྔགས་ཐེག་པའི་ལུགས་ཀྱིས་གཟུགས་ཕུང་འདི་ཉིད་ཡང་ཞིང་འཇའ་ལུས་ཡིན་ནའང༌། རྒྱུ་མ་དག་པ་མ་རིག་བག་ཆགས་ཀྱི་སས་བསྐྱེད་པའི་གཟུགས་དང་དྲི་མ་ཐམས་ཅད་གཏན་ནས་བྲལ་བའི་ཐུགས་གཉིས་ངོ་བོ་དབྱེར་མེད་ཡོང་མི་ཐུབ་པར་བཤད། དེ་འདྲ་སྔགས་བླ་མེད་ནས་ཤིན་ཏུ་ཕྲ་བའི་རླུང་སེམས་ཀྱི་སྟེང་ནས་ལུས་ཤིག་སྒྲུབ་དགོས་ཀྱི་ཡོད། ཁ་སང་ཁ་ཉིན་སྐད་ཆ་བྱུང་བ་བཞིན་རང་བཞིན་གཙང་མ་ཡིན་པ་དེའི་ཐོག་ནས་འཇའ་ལུས་འདི་སྒྲུབ་དགོས་པ་ཡིན། འདི་ལ་སྒྱུ་ལུས་ཟེར་བ་རེད།

དེ་ལ་གསང་འདུས་ལྟར་ན་ད་ལྟ་བཤད་པ་བཞིན་རླུང་སེམས་གཉིས་ཀྱི་ཐོག་ནས་བསྒྲུབ་རྒྱུ་དེ་ཡིན། འཁོར་ལོ་སྡོམ་པའི་རྒྱུད་དང༌། ཀྱེ་རྡོར་གྱི་རྒྱུད་ལ་སོགས་པའི་རྒྱུད་ཕལ་ཆེ་བས་དེ་ལྟ་བུའི་ལུས་སེམས་ཟུང་འབྲེལ་ལ་བརྟེན་ནས་འཐོབ་དགོས་པར་བཤད་ཡོད། ཡིན་ནའང་མ་རྒྱུད་ཐུན་མོང་མ་ཡིན་པའི་ལུས་བསྒྲུབ་རྒྱུ་ཞིག་ཡོད་ཅིང༌། དེ་ནི་འཇའ་ལུས་སྒྲུབ་པ་དེ་ཡིན། དེ་བཞིན་གསང་སྔགས་རྙིང་མའི་གཞུང་ནས་འཇའ་ལུས་འཕོ་བ་ཆེན་པོ་ཞེས་པ་ཞིག་བསྒྲུབ་རྒྱུ་བཤད་ཡོད་པ་རེད། ཡང་ཕུང་པོ་འཇའ་འོད་དུ་གྲོལ་བ་ཞེས་པ་ཞིག་ཀྱང་ཡོད། དེ་ནི་ཕུང་པོ་རྙིང་པ་དེ་ལྷག་མེད་དུ་གྲོལ་བ་ལ་གོ་བ་ཡིན། དེ་ཡང་ཐོད་རྒལ་གྱི་ཉམས་ལེན་བྱས་ནས་གྲུབ་པ་ཡིན། དུས་འཁོར་ནང་ལ་རླུང་གིས་གྲུབ་པའི་སྒྱུ་མའི་ལུས་མིན་པར་འོད་གསལ་གྱི་སེམས་སྟེང་ནས་བསྒྲུབས་པའི་སྟོང་གཟུགས་ཀྱི་སྐུ་ཞེས་པ་ཞིག་ཡོད། འཇའ་ལུས་ཞེས་པ་འདི་ལ་མི་འདྲ་བ་ཁ་ཤས་ཡོད།

དྲི་བ། གལ་ཏེ་སྡུག་བསྔལ་ཐམས་ཅད་ཀྱི་རྩ་བ་འདོད་ཆགས་ཡིན་ན། ཁྱིམ་ཚང་གཟུང་རྒྱུའི་འདོད་པ་དང༌། ཐར་པ་ཐོབ་འདོད་ཀྱི་འདོད་པ་རྣམས་ལོག་པ་ཡིན་ནམ།

བཀའ་ལན། ངའི་བསམ་པར་གཏི་མུག་གིས་བསྐྱེད་པའི་འདོད་པ་དང༌། རྒྱུ་མཚན་ལ་བརྟེན་པའི་འདོད་པ་གཉིས་ཀྱི་བར་ལ་ཁྱད་པར་འབྱེད་དགོས་སྙམ། བོད་སྐད་ནང་ལ་འདོད་པ་དང་འདོད་ཆགས་གཉིས་ཀྱི་བར་ཕྲན་བུ་ཁྱད་པར་ཡོད། འདོད་པ་ཞེས་བརྗོད་དུས། དཔེར་ན། བྱང་ཆུབ་སེམས་དཔའ་འདོད་པའི་དབང་གིས་སྐྱེ་ཡོང་གི་ཡོད། གང་ལྟར་ཐར་པ་དོན་གཉེར་གྱི་བསམ་པ་འདི་འགྲིག་པ་ཡིན། དེ་བཞིན་ཉོན་མོངས་གཏན་ནས་སྤངས་ཟིན་པའི་དགྲ་བཅོམ་པ་ཚོ་ལའང་འདི་བཟང་པོ་འདུག འདི་དགོས་ཀྱི་འདུག་སྙམ་པའི་བློ་ཡོང་གི་རེད། དེ་ཙམ་ནི་ཉོན་མོངས་ཅན་གྱི་བློ་མ་ཡིན། དེ་བཞིན་ཁྱིམ་ཐབ་གཟུང་རྒྱུའི་འདོད་པ་ལ་ཆ་བཞག་ན། དཔེར་ན་བྱང་ཆུབ་ཀྱི་སེམས་ཉམས་ལེན་བྱེད་མཁན་གྱི་ཁྱིམ་ཐབ་ཡོད་པའི་རིགས་ཀྱང་ཡོང་གི་ཡོད། དཔེར་ན། བཅོམ་ལྡན་འདས་ཀྱི་འདུལ་བའི་སྡེ་སྣོད་ནང་ལ་ཁྱིམ་པའི་སྡོམ་པ་དང་རབ་བྱུང་གི་སྡོམ་པ་གཉིས་སུ་གསུངས་ཡོད། དེས་ན་ཁྱིམ་ཐབ་སྐྱོང་བའི་འདོད་པ་འདི་ལ་འགལ་བ་གང་ཡང་མེད།

དྲི་བ། འཁོར་བ་ལས་ཐར་པའི་ཐར་པ་དང་བླ་མེད་རྫོགས་བྱང་གཉིས་མཚུངས་པ་ཡིན་ནམ།

བཀའ་ལན། དེ་འདྲ་མ་རེད། མྱང་འདས་ལ་གཉིས་བཞག་ཡོད། དེའི་སྐོར་གཤམ་ལ་འཐོན་རྒྱུ་རེད།

དྲི་བ། གཟུགས་ཕྲ་མོ་དང༌། ཤེས་པ་ཕྲ་མོའི་ཐོག ཚན་རིག་པས་འདོད་པ་ཁེངས་ངེས་ཀྱི་དཔྱད་ཞིབ་ཅིག་བྱེད་ཐུབ་བམ།

བཀའ་ལན། འདི་ཧ་ཅང་ཡག་པོ་རེད། སྤྱིར་བཏང་འདི་བྱེད་ཐུབ་ཀྱི་རེད་དམ། མ་གཞི་ཐབས་ཤེས་གཅིག་བྱོས་དང༌།

དྲི་བ། གལ་ཏེ་ཤེས་པའི་རང་བཞིན་གསལ་རིག་ཡིན་ན། མ་རིག་པའི་རང་བཞིན་མུན་ནག་ཡིན་ནམ།

བཀའ་ལན། འདི་ཕྲན་བུ་དཀའ་གནད་ཀྱི་གྲས་ཤིག་ཡིན། རྫོགས་ཆེན་གྱི་ནང་ལ་གསལ་རིག་ཙམ་གྱི་རིག་ཆ་དེས་ཤེས་པ་ཐམས་ཅད་ལ་ཁྱབ་པ་ཡིན་ཞེས་གསུངས་ཡོད། དེར་བསམ་བློ་གཏང་རྒྱུ་ཏན་ཏན་ཡོད། འདི་བདེན་པ་རེད། མ་རིག་པ་དང་ཁོང་ཁྲོ་ལྟ་བུ་ནི་འཛིན་སྟངས་ཕྱིན་ཅི་ལོག་ཏུ་ཡོད་པའི་བློ་ཞིག་ཆགས་ཡོད། ཡིན་ནའང་དེའི་གསལ་རིག་ཙམ་གྱི་རང་བཞིན་དེ་ལ་དྲི་མས་བསླད་མེད་ཅེས་བཤད། ཤེས་པའི་རང་བཞིན་འདི་ལ་བསམ་བློ་གཏང་རྒྱུ་ཞིག་ཡོད། དཔེར་ན་ཤེས་པའི་རིགས་དེ་གཟུགས་ཅན་མིན། གཙོ་སེམས་ཞེས་བརྗོད་དུས་རྡོག་རྡོག་ལྟ་བུ་གཅིག་དང༌། སེམས་བྱུང་ཞེས་བརྗོད་དུས་དེ་ལ་བཏགས་བཞག་པ་དེ་འདྲ་ཞིག་མེད། དེ་བས་དཔེར་ན་ཁོང་ཁྲོ་སྐྱེས་པའི་གནས་སྐབས་ཀྱི་གཙོ་སེམས་དང་ཁོང་ཁྲོ་ཞེས་བརྗོད་དུས་གསལ་རིག་ཙམ་གྱི་རང་བཞིན་ཡིན་པའི་ཆ་ཞིག་དང༌། དེ་དང་ཆབས་ཅིག་ཁོས་སྐབས་དེའི་འཛིན་སྟངས་དེ་ཕྱིན་ཅི་ལོག་ཏུ་འཛིན་ཏེ་ཡོད་པས་འཛིན་པ་ཡོད་མཁན་ཞིག་རེད་ཅེས་བཤད་དགོས་པ་ཡིན། དེ་བས་ཤེས་པ་རྡོག་རྡོག་ལྟ་བུ་གཅིག་ལ་ཁོའི་འཛིན་སྟངས་ཀྱི་ཆ་ནས་བྱས་ན་ཁོ་འཁྲུལ་པ་ཡིན་པའི་ཆ་གཅིག་དང༌། ཁོ་རང་གསལ་རིག་ཙམ་གྱི་རང་བཞིན་ཡིན་པའི་ཆ་གཅིག་བཅས་གཉིས་ཕལ་ཆེར་བཤད་དགོས་ཀྱི་རེད་སྙམ། དེའི་གནས་སྐབས་ལ་དྲན་པ་དང༌། འདུ་ཤེས་དང༌། ཚོར་བ་བཅས་ཀུན་འགྲོ་དེ་རྣམས་ཀྱང་མཉམ་དུ་ཡོད་པས་མ་རིག་པའི་གསལ་རིག་ཙམ་གྱི་རང་བཞིན་དེ་གསལ་བ་ཡིན་ཞེས་བརྗོད་དགོས་པ་ཡིན།

དྲི་བ། བུད་མེད་རྣམས་ལ་ནང་པའི་གཞུང་ཕལ་མོ་ཆེའི་ནང་ཁྱད་གསོད་བྱེད་པའི་ཆོས་ཅན་དུ་ཅིའི་ཕྱིར་བཟུང་བ་ཡིན་ནམ།

བཀའ་ལན། དཔེར་ན། རིན་ཆེན་ཕྲེང་བ་དང་སྤྱོད་འཇུག་ནང་ལ་བུད་མེད་ཀྱི་ལུས་ཀྱི་ཉེས་དམིགས་གསུངས་ཡོད། དབྱེ་བ་དེ་ནི་བུད་མེད་ལ་དམན་པར་བརྩིས་ནས་དབྱེ་འབྱེད་བྱས་པ་ཞིག་མ་རེད། སྤྱིར་བཏང་ཚངས་སྤྱོད་ཀྱི་བསླབ་པ་བཟུང་ནས་ཆོས་ཉམས་ལེན་བྱེད་མཁན་གྱི་གྲངས་འབོར་ཆ་ནས་བྱས་པ་ཡིན་ན་སྐྱེས་པ་མང་གི་རེད། དེར་བརྟེན་སྐྱེས་པ་ཞིག་གིས་བུད་མེད་ཀྱི་ལུས་ལ་ཆགས་པ་མི་སྐྱེ་བའི་དོན་དུ་བུད་མེད་ཀྱི་ལུས་ཀྱི་ཉེས་དམིགས་སྒོམ་པར་བཤད་པ་རེད། དེ་ཡང་གཙོ་ཆེ་བའི་དབང་དུ་བྱས་ནས་ཡིན། དེ་བཞིན་དུ་བཙུན་མ་ཞིག་ཡིན་ན། སྐྱེས་པ་ལ་ཆགས་སེམས་མི་སྐྱེ་བའི་དོན་དུ་སྐྱེས་པའི་ལུས་ཀྱི་ཉེས་དམིགས་རྣམས་ཁ་སྤོས་ནས་བསམ་དགོས་པ་ཡིན།

དྲི་བ། ནང་པའི་གཞུང་ནང་བློ་སྟོབས་ཧ་ཅང་ཉམས་ཞན་ཆགས་པ་དེ་མེད་པ་བཟོ་རྒྱུའི་ཐབས་ལམ་ཞིག་ཕྲན་ལ་གསུང་རོགས་གནང༌།

བཀའ་ལན། འདི་ཕྲན་བུ་བཤད་ཁག་པོ་འདུག ལས་ཀྱི་རྣམ་པར་སྨིན་པ་ནི་མི་ལྡོག་གོ། ཞེས་གསུངས་པ་ལྟར་ཡིན། དཔེར་ན། སོ་སོའི་རྣ་བའི་དབང་བོ་ཚེ་སྔོན་མའི་ལས་ལ་བརྟེན་ནས་ཉམས་པ་ཞིག་ཡིན་ན། ཐབས་ཤེས་གང་ཡང་བྱ་རྒྱུ་མེད། ཡིན་ནའང་ལས་ཀྱི་འབྲས་བུ་དེ་མ་སྨིན་གོང་དུ་བཤགས་སྡོམ་དང༌། འགྱོད་པ་སོགས་བྱས་པ་ཡིན་ན་ལས་ཀྱི་ནུས་པ་ཟད་པ་ཡོང་གི་ཡོད། སྙིང་སྟོབས་ཉམས་ཚར་བ་ཞིག་ཡིན་ན་ཕྲན་བུ་ཁག་པོ་ཡོད། ཡིན་ནའང་དམིགས་བསལ་དེ་འདྲ་ཡོང་སྲིད།

སྤྱིར་བཏང་བྱས་པ་ཡིན་ན། སྙིང་སྟོབས་ཉམས་པའི་སྐབས་ལ་དེ་འགོག་ཐབས་ཀྱི་ཉམས་ལེན་བྱ་རྒྱུ་མང་པོ་ཡོད། ང་རང་སྒེར་གྱི་ཉམས་མྱོང་ལ་ཆ་བཞག་ན། སོ་སོར་དཀའ་ངལ་དང་རྙོག་དྲ། ཉེན་ཁ་ཆེན་པོ་བཅས་འཕྲད་པའི་དུས་སུ་མི་རྟག་པ་སྒོམ་པ་དང༌། མི་ཚེ་སྡུག་བསྔལ་གྱི་རང་བཞིན་ཡིན་པ། དེ་བཞིན་རང་རང་སོ་སོའི་ལས་ལ་བརྟེན་ནས་འབྲས་བུ་ཡང་དེ་དང་མཐུན་པ་ཡོང་གི་ཡོད་པ་བཅས་ཀྱི་ཐོག་བསམ་བློ་བཏང་ན་ཕན་ཐོགས་ཆེན་པོ་ཡོང་གི་འདུག

དེ་བཞིན་སོ་སོའི་དཀའ་ངལ་ཆེན་པོ་དང་སྡུག་བསྔལ་དེ་འདྲ་ཡོང་དུས། འདི་ནི་སྔར་སོ་སོས་ནོར་འཁྲུལ་དང༌། མ་འགྲིག་པ་ཞིག་བྱས་པ་ལ་བརྟེན་ནས་བྱུང་བ་རེད་བསམ་སྟེ་སྒོམ་ན། སེམས་ཁྲལ་དང༌། བློ་བག་མི་ཕེབས་པའི་གནས་ཚུལ་ཉུང་དུ་འགྲོ་གི་རེད། དེ་ནས་དཀའ་རྙོག་དེ་ཉིད་ལ་བལྟས་པ་ཡིན་ནའང༌། དེ་ཉིད་ནི་མི་རྟག་པའི་རང་བཞིན་ཡིན་པས་འགྲོ་འོང་བྱེད་ཀྱི་རེད། འདི་ཡང་ཕན་ཐོགས་ཆེན་པོ་ཡོད། དེའི་ཐོག་ང་རང་ཚོ་ཡག་པོ་ཡིན་ནའང་འདྲ་སྡུག་པོ་ཡིན་ནའང་འདྲ་འཁོར་བར་གནས་ཡོད་པས་སྔ་ཕྱི་མ་གཏོགས་དཀའ་རྙོག་གི་རིགས་ཡོང་རྒྱུ་ངེས་པ་ཡིན་སྙམ་པའི་བློ་ཞིག་ཡོད་ན། འདིས་བློ་སྟོབས་ཆེ་རུ་གཏོང་གི་རེད། དེ་ཡང་འཕགས་པ་ཞི་བ་ལྷས། གལ་ཏེ་བཅོས་སུ་ཡོད་ན་ནི།། དེ་ལ་མི་དགའ་བྱ་ཅི་དགོས།། གལ་ཏེ་བཅོས་སུ་མེད་ན་ནི།། དེ་ལ་མི་དགའ་བྱས་ཅི་ཕན།།

ཞེས་གསུངས་པ་ལྟར། འདིའི་ཐོག་བསམ་བློ་བཏང་ན་ཕན་པོ་ཡོད། དེ་མཚུངས་ཕན་ཐོགས་ཆེན་པོ་ཡོད་པའི་རིགས་པ་གཞན་ཞིག་ནི། ང་རང་ཚོ་འགྲོ་བ་མིར་དཀའ་རྙོག་དེ་རིགས་མེད་པ་བཟོ་རྒྱུའི་ཐབས་ལམ་བཟང་པོ་ཡོད། ད་ལྟ་མིའི་ལུས་རྟེན་འདི་ལ་དཀའ་རྙོག་ཆུང་ངུ་དེ་རིགས་མྱོང་བ་ནི་གོ་སྐབས་བཟང་པོ་ཡིན། དེ་མིན་དཀའ་རྙོག་དེ་རིགས་རང་ཉིད་དུད་འགྲོའི་རྟེན་ལྟ་བུའི་ཐོག་མྱོང་དགོས་བྱུང་ན་རེ་བ་མེད་པ་ཆགས་པ་རེད། དེ་འདྲའི་ཐོག་ནས་བསམ་བློ་བཏང་བ་ཡིན་ན། ད་ལྟའི་གནས་སྐབས་འདིར་དཀའ་རྙོག་དེ་རིགས་མྱོང་བ་ནི་སྐལ་པ་བཟང་པོ་ཡིན་པ་ཚོར་ཐུབ། དེ་མཚུངས་རང་གི་ཉམས་མྱོང་གི་ཐོག་ནས་སོ་སོའི་སེམས་ལ་བལྟས་ཏེ་ང་ལ་ཞེ་སྡང་ཡོད། ང་ལ་འདོད་ཆགས་ཡོད། ང་ལ་ཕྲག་དོག་ཡོད། ང་ལ་ང་རྒྱལ་ཡོད། འདི་དག་ཐམས་ཅད་ངའི་སེམས་ནང་ཡོད། གདོད་མ་ནས་ང་རང་དེ་ལྟ་བུའི་སེམས་ལ་གོམས་ཏེ་ཡོད།

རྒྱུ་ཐམས་ཅད་སེམས་སྟེང་དུ་ཡོད་ན། འབྲས་བུ་ངན་པ་ཡོང་རྒྱུ་ངེས་པ་ཡིན། ང་རང་དཀའ་རྙོག་དང་སྡུག་བསྔལ་འདི་དང་དེ་མྱོང་དགོས་པ་འདི་གང་ཞིག་བྱས་པའི་དབང་གིས་ཡིན་སྙམ་པའི་བསམ་བློ་བཏང་ནའང་ཕན་ཐོགས་ཆེན་པོ་ཡོད། ངས་ལས་མང་པོ་ཞིག་བསགས་པ་དེ་དག་ད་རིང་གི་སྡུག་བསྔལ་འདིས་གོ་ཆོད་ཐུབ་པ་ཡོང་བར་ཤོག་སྙམ་སྟེ་བསམ་བློ་གཏོང་དགོས།

ད་དུང་བྱང་ཆུབ་སེམས་དཔའི་སྤྱོད་པའི་སྟེང་རང་ཉིད་ཀྱི་ཁེ་ཕན་ལས་གཞན་མང་བ་རྣམས་ཀྱི་བདེ་དོན་གཙོ་ཆེར་གཟུང་རྒྱུའི་ཐོག་བསམ་བློ་བཏང་ནའང་ཕན་ཐོགས་ཆེ། དཔེར་ན། ང་རང་མི་ཞིག་ཡིན། གྲྭ་པ་ཞིག་ཡིན། ངོས་རང་སྒེར་ལྟ་བུར་མཚོན་ན་ཏཱ་ལའི་བླ་མ་ཞེས་མི་མང་པོ་ཞིག་གིས་གུས་བརྩི་བྱེད་ཀྱི་ཡོད། ཡིན་ནའང་ང་རང་གི་སྒེར་དོན་དང་གཞན་གྱི་བདེ་དོན་གཉིས་བསྡུར་ན། ང་མི་རྐྱང་པ་གཅིག་ཡིན་ཞིང༌། སོ་སོ་གཅིག་པུའི་དོན་དུ་སེམས་འཚབ་བྱས་ན་འོས་པ་ཞིག་མིན། དེ་བས་གཞན་གྱི་བདེ་དོན་གལ་ཆེ་བ་ཡིན། ད་ལྟ་ངས་མྱོང་བཞིན་པ་འདིས་རྒྱ་ཆེའི་སེམས་ཅན་གཞན་གྱི་སྡུག་བསྔལ་གྱི་ཚབ་བྱེད་ཐུབ་པ་ཡོང་བར་ཤོག་སྙམ་པའི་བསམ་བློ་གཏོང་དགོས། འདི་ནི་གཏོང་ལེན་གྱི་ཉམས་ལེན་ཡིན། དེས་ནང་གི་སྙིང་སྟོབས་ངོ་མ་དེ་སྐྱེད་ཐུབ།

དེ་ལྟར་བསམ་བློ་བཏང་ན་སོ་སོ་སྡུག་བསྔལ་མྱོང་བ་འདི་སྡུག་པོ་ཞིག་མིན་པར། གསུང་དེ་རྣམས་ཉམས་ལེན་བྱེད་རྒྱུའི་གོ་སྐབས་བཟང་པོ་ཞིག་ཡིན་པ་མཐོང་ཐུབ། སྐབས་ཤིག་ན་ད་དུང་དེ་ལས་མང་བའི་དཀའ་རྙོག་བྱུང་ན། ང་ལ་ཉམས་ལེན་བྱེད་རྒྱུའི་གོ་སྐབས་དེ་བས་མང་བ་འཐོབ་ཀྱི་འདུག་སྙམ་པ་ཡོང་རྒྱུ་ཡིན། འདིས་བྱང་སེམས་ཀྱི་ཐེག་པའི་ནང་གསུངས་པའི་ངར་ལྕགས་ལྟ་བུའི་ནང་གི་ཆོད་སེམས་སྐྱེད་ཐུབ།

གསུང་འདི་རྣམས་ཤིན་ཏུ་ཕན་ཐོགས་ཆེ། སེམས་སྟོབས་དང་འདུན་པ་ནི་ཡིད་ཀྱི་སྡུག་བསྔལ་མེད་པ་བཟོ་རྒྱུའི་ཐབས་ཤེས་བཟང་ཤོས་ཤིག་ཡིན། ང་ཚོར་དུས་ནམ་ཞིག་ན་གནས་ཚུལ་གཅིག་བྱུང་བའི་ཚེ་གྲ་སྒྲིག་ཨང་གསར་དགོས་པ་ཇི་བཞིན་ང་ཚོས་རྣམ་ཀུན་ནས་དེ་དག་ལ་བློ་སྦྱོང་དགོས། སྤྱིར་བཏང་ང་ཚོས་ཉམས་ལེན་བྱ་རྒྱུར་དེ་ཙམ་དོ་སྣང་བྱེད་ཀྱི་མེད། དེ་ནས་ནམ་ཞིག་གི་ཚེ་ཉམས་ལེན་ཞིག་བྱེད་དགོས་བསམས་ཀྱང་གོམས་འདྲིས་མེད་པའི་རྐྱེན་གྱིས་ཐབས་ལམ་འཕྲལ་མར་ལག་བསྟར་བྱེད་པ་ལ་ཁག་པོ་ཡོང་གི་ཡོད། དེར་བརྟེན་ཉམས་ལེན་པ་ཚོས་འཆི་བའི་ཐོག་བསམ་བློ་གཏོང་དགོས་པའི་རྒྱུ་མཚན་འདི་ལ་ཐུག་ཡོད།

ང་རང་གི་ཉིན་རེའི་ཉམས་ལེན་ལ་ཆ་བཞག་ན། ཉིན་ཞག་གཅིག་ལ་འཆི་བ་དང༌། འཆི་རིམ་རྣམས་རིམ་པས་ཡོང་སྟངས་ཐོག་ཐེངས་དྲུག་ལས་མང་བ་བསམ་བློ་གཏོང་གི་ཡོད། འདིའི་ཐོག་བསམ་བློ་གཏོང་བའི་ཉམས་ལེན་ཡང་ཡང་བྱེད་ཀྱི་ཡོད། ངས་ག་རེ་བརྗོད་ཀྱི་ཡོད་ཅེ་ན། སྤྱིར་བཏང་ང་རང་དངོས་སུ་འཆི་གི་མེད་ནའང༌། དེའི་ཐད་གྲ་སྒྲིག་བྱེད་ཀྱི་ཡོད་ཚུལ་ཤོད་ཀྱི་ཡོད། ཡིན་ནའང་འཆི་བ་དངོས་སུ་ཡོང་བའི་ཚེ་གང་འདྲ་བྱེད་གྲབས་ཡོད་མེད་མི་ཤེས། གང་ལྟར་ཡང་ངས་གྲ་སྒྲིག་བྱེད་ཀྱི་ཡོད། ཡང་མི་ཚེ་ཧྲིལ་པོར་གྲ་སྒྲིག་བྱས་ཏེ་བསྡད་ནས་མཐར་གྲུབ་འབྲས་མ་ཐོན་པ་ཡོང་ཡང་སྲིད་པ་རེད།

དེས་ན་ཐོག་མ་ཉིད་ནས་ཕྱིའི་སྤྱོད་པའི་ཆ་མིན་པར་ནང་བསམ་བློའི་ཐོག་ནས་གྲ་སྒྲིག་བྱ་རྒྱུ་གལ་ཆེ་ཞིང་ཕན་ཐོགས་ཀྱང་ཆེན་པོ་ཡོད། སྤྱིར་ངས་བོད་མི་དང་ང་རང་གི་མཆེད་གྲོགས་ཚོར་སྐད་ཆ་ཤོད་དུས། ཡག་ཤོས་ཡོང་བར་རེ་བ་བྱེད། སྡུག་ཤོས་ཡོང་བར་གྲ་སྒྲིག་བྱེད། ཅེས་པ་འདི་ཡིན་ཞེས་ཤོད་ཀྱི་ཡོད། དེ་ནི་ངའི་བསམ་བློའི་འཁྱེར་སོ་ཡིན།

དྲི་བ། དགེ་བ་དང་ཡག་པོ་བྱ་རྒྱུའི་འདུན་པ་ཇི་ལྟར་བྱས་ཏེ་སྐྱེད་དགོས་སམ།

བཀའ་ལན། འདི་ཡང་ནང་གི་སྟོབས་བསྐྱེད་རྒྱུའི་ཐབས་ལམ་དང་འབྲེལ་བ་ཡོད་པ་ཞིག་ཡིན། ཐབས་གཞན་ཞིག་ནི་མི་ཚེའི་དགོས་དོན་དང༌། དངུལ་གྱི་དགོས་དོན། གཟུགས་ཕུང་གི་དགོས་དོན་གང་ཡིན་ཐོག་དཔྱད་ཞིབ་བྱ་རྒྱུ་དེ་ཡིན། དཔྱད་ཞིབ་མང་ཙམ་དང༌། བསམ་བློ་མང་ཙམ་བཏང་བ་ཡིན་ན་ཕྱི་དངོས་པོ་ཐམས་ཅད་དང་དེ་བཞིན་སོ་སོའི་མི་ཚེ་ལ་མཐའ་ཡོད་པའི་ངེས་པ་རྙེད་ཐུབ། དེ་དག་གིས་སྐབས་ཤིག་ན་སྡུག་བསྔལ་སྐྱེད་པར་བྱེད་ཀྱི་ཡོད། དཔལ་དང་འབྱོར་པ། གཏམ་སྙན་གྲགས་རྣམས་ཀྱིས་ཕུགས་ཀྱི་བདེ་སྐྱིད་འབྱིན་མི་ཐུབ་པས་དེ་རྣམས་འཐོབ་བྱ་མཐར་ཐུག་ཏུ་གཟུང་དུ་མི་རུང་བ་ཡིན་པ་བསམ་བློ་ལེགས་པར་བཏང་ན་ཤེས་ཐུབ།

ཐར་པ་ནི་ང་ཚོའི་འཐོབ་བྱ་མཐར་ཐུག་དེ་ཡིན་ནའང༌། ད་ལྟའི་གནས་སྐབས་ལ་འཐོབ་དཀའ་བ་ཡིན། དེ་འདྲ་ཡིན་དུས་ཁ་ཡོད་ལག་ཡོད་ནི། རང་ཉིད་གསོན་པོར་སྡོད་རིང་གཞན་ལ་བརྩེ་བ་དང༌། རོགས་རམ། གུས་བརྩི་བཅས་བྱ་རྒྱུ་དང༌། རང་གཅེས་འཛིན་གྱི་བློ་ཆུང་དུ་གཏོང་རྒྱུ་དེ་ཡིན། དེ་ལྟར་ཉམས་སུ་བླངས་པའི་འབྲས་བུར་རང་ལ་བདེ་སྐྱིད་ཕུགས་ཕན་ཆེ་བ་ཞིག་ཡོང་གི་རེད། གལ་ཏེ་སོ་སོའི་མི་ཚེའི་དགོས་དོན་གང་ཡིན་ཐོག་དཔྱད་ཞིབ་བྱེད་པ་དང༌། སེམས་བཟང་པོ་བྱེད་པ། བྱམས་སྙིང་རྗེ་བཅས་ཀྱི་ངང་མི་ཚེ་བསྐྱལ་བ་ཡིན་ན། ཉི་མ་གཅིག་ཡིན་ནའང་ཕན་ཐོགས་ཆེན་པོ་ཡོད་པ་ཞིག་ཡིན་པས་མི་ཚེ་དོན་དང་ལྡན་པར་འགྱུར་གྱི་རེད། ངའི་བསམ་པར་འདི་ནི་འདུན་པའམ་སེམས་ཤུགས་སྐྱེད་བའི་ཐབས་ཤེས་གཙོ་བོ་ཞིག་ཡིན་སྙམ།། །། སེམས་ཀྱི་ཞི་བདེ་ལེའུ་ལྔ་བའི་དྲི་བ་དང་བཀའ་ལན། དྲི་བ། མཚམས་རེ་སེམས་བཟང་པོ་དང་ཀུན་སློང་བཟང་པོ་ཞིག་ལ་འབྲས་བུ་ངན་པ་ཡོང་བ་ལྟར་སྣང་གི་འདུག དཔེར་ན་སོ་སོས་མི་ཞིག་ལ་བྱམས་པོ་བྱས་ནས་རོགས་བྱེད་ཐབས་བྱས་ནའང་དེའི་འབྲས་བུར་ལྡོག་ཕྱོགས་དེ་འདྲ་ཡོང་གི་འདུག དེར་བརྟེན་ཀུན་སློང་བཟང་པོས་འབྲས་བུ་བཟང་པོ་འབྱིན་ཟེར་བ་དེ་ཧ་ཅང་སྟབས་བདེ་པོ་བཟོས་པ་ལྟ་བུར་སྣང༌། བཀའ་ལན། ཕན་པའི་སེམས་ཀྱིས་བྱ་བ་གཅིག་བྱས་པ་དེའི་དོན་ལ་ཕ་རོལ་པོར་མ་ཕན་པར་བྱས་པ་ལྟ་བུ་ཞིག་ཡོང་གི་ཡོད་ནའང༌། སོ་སོའི་ངོས་ནས་ཀུན་སློང་བཟང་པོ་ཞིག་ཁྱེར་བར་བརྟེན་ཉེས་པ་མེད་ཁར་ཀུན་སློང་བཟང་པོ་ཕན་སེམས་ཀྱིས་བྱས་པ་ཞིག་ཡིན་པས་རང་ལ་དེའི་འབྲས་བུ་བཟང་པོ་ཞིག་ཡོང་རྒྱུ་ཡིན། ཡིན་ནའང་ཕ་རོལ་པོར་གནས་སྐབས་གནོད་པ་དེ་ནི་སོ་སོ་ཐབས་ལ་རྨོངས་པའི་དབང་གིས་བྱུང་བ་ཡིན། དེར་བརྟེན་ཕན་སེམས་དང་ཤེས་རབ་གཉིས་ཟུང་དུ་འབྲེལ་ནས་འགྲོ་དགོས་པ་ཡིན། བྱང་ཆུབ་སེམས་དཔའ་སྦྱོར་ལམ་ཐོབ་པ་ཞིག་ཡིན་ནའང་གཞན་དོན་ལྟར་སྣང་ཞིག་ལས་མི་འོང་ཞེས་གསུངས་ཡོད། མཐོང་ལམ་དང་སྒོམ་ལམ་ཐོབ་ནས་མངོན་པར་ཤེས་པ་ལྔ་དང་ལྡན་པའི་སྐབས་ལ་ཕ་རོལ་པོའི་བསམ་པ་དང་ཁམས་ཇི་མ་ཇི་བཞིན་ཤེས་ཏེ་གཞན་དོན་སྒྲུབ་པའི་ཐབས་ཤེས་བཟང་དུ་བཟང་དུ་འགྲོ་གི་ཡོད།

དྲི་བ། བསམ་བློའི་ནུས་པའི་ཐོག་ནས་ནད་བཅོས་ཐབས་ཀྱི་སྐོར་ཕྲན་བུ་བཀའ་གནང་རོགས།

བཀའ་ལན། འདི་སྐོར་ང་ལ་མང་པོ་བརྗོད་རྒྱུ་མེད། སྤྱིར་བཏང་ནད་དྲག་སྐྱེད་ཡོང་ཐབས་སུ་རིགས་སྔགས་ཀྱི་ཆོ་ག་དེ་འདྲ་ཡོད་ལ་རྫས་དང༌། སྔགས། ཏིང་ངེ་འཛིན་གསུམ་གྱི་ཐོག་ནས་ནད་བཅོས་ཐབས་དེ་འདྲའང་ཡོད། ཐབས་ཤེས་ལས་སླ་ཤོས་ནི་སོ་སོས་སྨོན་ལམ་རྒྱག་པ་དང་བདེན་ཚིག་བརྗོད་རྒྱུ་དེ་ཡིན། དེ་ཡང་ངས་དགེ་བའི་ལས་འདི་འདྲ་ཞིག་བྱས་པའི་བདེན་པའི་མཐུ་ལ་བརྟེན་ནས་ནད་འདི་དྲག་པར་གྱུར་ཅིག་ཅེས་བརྗོད་ན་ཕན་ཁྱད་ཡོང་རྒྱུ་ཡོད། ཡང་ཁ་ཤས་ལ་ཐོག་མ་ནས་ནུས་པ་ཡོད་པ་དེ་ཚོ་ནི་ཚེ་སྔོན་མའི་སོ་སོའི་ལས་དབང་གིས་བྱུང་བ་ཡིན།

དྲི་བ། རང་ཉིད་ཀྱི་སྲོག་གཅོད་པ་དེས་སྐྱེ་བ་ཕྱི་མ་རྣམས་སུ་སྡུག་བསྔལ་ཆེན་པོ་འདྲེན་པའི་ཁྱབ་པ་ཡོད་དམ།

བཀའ་ལན། འདི་ནི་ཉེས་པ་ཆེན་པོར་གསུངས་ཡོད། ལྷག་དོན་སྔགས་ཀྱི་སྡོམ་པ་བླངས་པ་ཞིག་སྟེ། རྣལ་འབྱོར་རྒྱད་དང་རྣལ་འབྱོར་བླ་མེད་རྒྱུད་ཀྱི་དབང་ཐོབ་པ་ཞིག་ཡིན་ན་ནི། རང་སྲོག་རང་གིས་བཅད་ན་ལྷ་བསད་པའི་ཉེས་པ་རང་ལ་འབྱུང་བར་བཤད་ཡོད།

དྲི་བ། ཚན་རིག་དང་རིགས་པའི་ལན་ནས་དབང་ཤེས་ཀྱི་རིགས་རྣམས་ཀླད་པའི་བྱེད་ལས་ཤིག་ཡིན་པ་བསྟན་ཡོད། གལ་ཏེ་ཁ་སང་ཁྱེད་ཀྱིས་གསུངས་པ་ལྟར་ཤེས་པ་རགས་པ་རྣམས་ལུས་ཀྱི་བྱེད་ལས་ལ་ལྟོས་པ་ཡིན་ན་ཤི་བའི་ཚེ་ཀླད་པའི་བྱེད་ལས་འགག་པ་བཞིན། དབང་ཤེས་ཀྱིས་ལས་བྱེད་པའང་འགག་དགོས་པ་ཡིན། དབང་ཤེས་རྣམས་ཀྱི་རྟེན་འགགས་ཚར་བས་དབང་ཤེས་རྣམས་སྐྱེ་བ་ཕྱི་མར་ཤེས་པའི་ཆ་ཤས་བྱས་ཏེ་བར་མ་ཆད་པར་འགྲོ་མི་ཐུབ། དེ་ལྟ་ནའང་ང་ཚོས་ཡུལ་མཐོང་བ་དང༌། ཐོས་པ། དྲི་མ་བྲོ་བ་སོགས་བྱེད་པས་ང་ཚོ་སྐྱེ་དུས་དབང་ཤེས་ཐམས་ཅད་མ་ཚང་བ་མེད་པར་སྐྱེས་པ་ཡིན། དེར་མ་ཟད་ཤེས་པ་ཕྲ་མོ་ཙམ་མིན་པར་ཕྲ་རགས་ཐམས་ཅད་སྐྱེ་བ་བླང་དགོས་པ་ཡིན། དེར་བརྟེན་སྐྱེ་བ་སྔ་ཕྱིའི་རྣམ་གཞག་ལ་རིགས་པས་གནོད་ཀྱི་འདུག

བཀའ་ལན། ཕལ་ཆེར་ཐོག་མར་ཤེས་པ་ཕྲ་རགས་ཡག་པོ་ངོས་འཛིན་བྱེད་མ་ཐུབ་ན། ཨུ་ཚུགས་རྒྱག་རྒྱུ་མེད་དམ། ཤེས་པ་ཕྲ་བ་ལའང་རིགས་མང་པོ་ཡོད། དཔེར་ན་ད་ལྟའི་གནས་སྐབས་ལ་ང་ཚོས་ཤེས་པའི་རིགས་ཤིག་མྱོང་གི་ཡོད། དེ་ནས་ང་ཚོ་རྨི་ལམ་གཏོང་བའི་གནས་སྐབས་སུ་ཤེས་པ་འདི་ལས་ཕྲ་བ་ཞིག་མྱོང་བ་དང༌། རྨི་ལམ་མེད་པའི་གཉིད་མཐུག་པོའི་གནས་སྐབས་ལ་དེ་ལས་ཀྱང་ཕྲ་བའི་ཤེས་པ་ཞིག་མྱོང་གི་ཡོད། བརྒྱལ་བའི་གནས་སྐབས་དང༌། དབུགས་ཚུན་ཆད་ཆད་པའི་གནས་སྐབས་ལ། དེ་ལས་ཀྱང་ཕྲ་བའི་ཤེས་པའི་རིགས་ཤིག་མྱོང་གི་ཡོད།

དེ་ཉིད་སྤྱིར་བཏང་བྱས་ན་ཤེས་པ་མི་མངོན་པའི་གནས་སྐབས་སུ་བརྩི་གི་ཡོད་ནའང་སྔགས་ལུགས་ལྟར་བྱས་ན། ད་དུང་ཤེས་པ་ཞིག་ཡོད་པ་ཡིན། ཤེས་པ་ཕྲ་ཤོས་ནི་ང་རང་ཚོ་འཆི་བའི་གནས་སྐབས་ལ་སྐྱེ་གི་ཡོད། ཤེས་པ་ཕྲ་རགས་ཀྱི་རིམ་པ་འདིས་ཕྲ་བ་ཕྲ་བ་རྣམས་ལུས་ལ་དེ་ཙམ་འབྲེལ་བ་མེད་པ་བསྟན་གྱི་ཡོད། གང་ལྟར་ཤེས་པ་གསལ་རིག་གི་ངོ་བོར་སྐྱེ་བའི་ནུས་པ་ཕྲ་མོ་ཞིག་ལ་ཤེས་པ་ཕྲ་ཤོས་དེ་གཞག་གི་ཡོད་པ་རེད།

ཚན་རིག་གི་བརྟག་དཔྱད་ལས་ཐོན་པའི་ཀླད་པའི་སྐོར་ནི་ཤིན་ཏུ་དོ་སྣང་བྱེད་འོས་པ་དང་ཤེས་དགོས་པའི་གནད་དོན་ཞིག་ཡིན་ནའང་ད་ལྟའི་གནས་སྐབས་སུ་ཕྲན་བུ་བརྗོད་ཁག་པོ་ཡོད། གང་ཡིན་ཞེ་ན། དཔེར་ན། ད་ལྟ་ཀླད་པའི་གནས་སྟངས་ཤེས་རྟོགས་ཐད་ཡར་རྒྱས་འགྲོ་བཞིན་ནའང་ཆ་ཚང་ཞིག་ཤེས་ཐུབ་མེད། ནང་པ་ཞིག་གི་ངོས་ནས་གལ་ཏེ་ཚན་རིག་གི་བརྟག་དཔྱད་འོག་སེམས་མ་རྙེད་པའི་རྒྱུ་མཚན་ཙམ་མིན་པར་ཀླད་པ་ལས་གཞན་པའི་སེམས་མེད་པ་གཏན་འབེབས་བྱས་པ་ཡིན་ན། ང་ཚོས་ཁས་ལེན་དགོས་པ་ཡིན། དེས་ན་ཤེས་པ་ཕྲ་ཤོས་དེ་གང་སྐྱེ་རྒྱུའི་ཤེས་པ་དེ་ཡིན་པ་ལས་ཤེས་པ་རགས་པ་རྣམས་མིན། ཡིན་ནའང་ཤེས་པ་རགས་པའི་ས་བོན་རྣམས་ཤེས་པ་ཕྲ་ཤོས་དེའི་ནང་བསྡུས་ཡོད།

དྲི་བ། གལ་ཏེ་མི་ཞིག་གི་དངོས་ཡོད་གནས་ཚུལ་མ་ཤེས་བཞིན་དུ་སྐྱེ་སྒོ་བཀག་པའི་ཐོག་ནས་སྲོག་བཅད་པའི་ཉེས་པ་བྱས་པ་ཡིན་ན་ད་ལྟ་ག་རེ་བྱེད་དགོས་ཀྱི་ཡོད་དམ།

བཀའ་ལན། ང་རང་ཚོ་ཚང་མ་ནི་སྔར་སྡིག་པ་བསགས་མྱོང་བ་ཤ་སྟག་ཡིན། དེ་ནི་ད་ལྟ་ང་རང་ཚོའི་སེམས་ནང་བསམ་བློ་མ་རུང་བ་རྒྱུན་ཆད་མེད་པར་འཕེལ་བཞིན་པ་འདི་ལས་ཤེས་ཐུབ། འདིས་ང་ཚོ་སེམས་མ་རུང་བ་ལ་དུས་ཡུན་རིང་པོ་ནས་ཧ་ཅང་གོམས་འདྲིས་ཆེན་པོ་ཡོད་པ་བསྟན་གྱི་ཡོད། སྔ་མ་གང་བྱས་ད་ལྟའི་ལུས་ལ་ལྟོས།། ཕྱི་མ་གང་འགྲོ་ད་ལྟའི་སེམས་ལ་ལྟོས།། ཞེས་བཤད་ཡོད། སྔོན་ཆད་ཀྱི་ནོར་འཁྲུལ་གྱི་ལས་བྱས་ཡོད་ན་བཤགས་སྡོམ་བྱ་དགོས། དེ་ཡང་ནང་པའི་ཆོས་ཉམས་ལེན་བྱེད་མཁན་ཞིག་ཡིན་ན། རྒྱུན་དུ་ཕྱག་འཚལ་བ་དང་ཡིག་བརྒྱ་ལྟ་བུའི་གཟུངས་སྔགས་བགྲང་ན་ཧ་ཅང་ཡག་པོ་ཡོད། དེ་མིན་གྱི་ཐབས་ཤེས་བཟང་ཤོས་ཤིག་ནི་མི་སྐྱོ་པོ་དང་ནད་པར་སྦྱིན་པ་གཏང་རྒྱུ་དང༌། ཤེས་ཡོན་དང་སློབ་སྦྱོང་དང་སྨན་གྱི་སྡེ་ཚན་སོགས་ལ་ཞལ་འདེབས་འབུལ་རྒྱུ་འདི་ཡིན། དེ་དག་ནི་བསོད་ནམས་གསོག་པའི་ཐབས་ལམ་བཟང་ཤོས་ཡིན།

དྲི་བ། རྒྱལ་ཁབ་འདིའི་ནང་ཚོགས་པ་ཁག་མང་པོ་དང༌། དཔེ་དེབ་མང་པོས་འཁྲིག་སྤྱོད་དང་སྔགས་ཀྱི་སྐོར་འགྲེལ་བརྗོད་བྱེད་སྐབས་འཁྲིག་སྤྱོད་དེ་ལམ་དང་ཐར་པ་ཐོབ་པའི་ཐབས་སུ་ཤོད་ཀྱི་འདུག སྔགས་ཀྱི་གཞུང་ངོ་མའི་ནང་འཁྲིག་སྤྱོད་ཀྱིས་རྟོགས་པ་སྐྱེ་བར་ཇི་ལྟར་ཕན་གྱི་ཡོད་དམ། ཚངས་སྤྱོད་ལ་གནས་པ་འདི་གང་འདྲ་ཞིག་ཡིན་ནམ།

བཀའ་ལན། འདི་གོ་ནོར་ཐེབས་རྒྱུའི་ཉེན་ཁ་ཧ་ཅང་ཆེན་པོ་ཡོད། ངས་སྔོན་དུ་ཞུས་པ་བཞིན་ཤེས་པ་ལ་ཕྲ་རགས་ཀྱི་རིམ་པ་མང་པོ་ཡོད་པས་ལམ་ལ་སློབ་པའི་སྐབས་སུ་ཤེས་པ་ཕྲ་བ་རྣམས་བེད་སྤྱོད་བྱེད་དུས། ངར་ཤུགས་ཆེ་བ་ཡོང་གི་ཡོད། སྤྱིར་བཏང་ང་རང་ཚོས་ཤེས་པ་ཕྲ་བ་རྣམས་མྱོང་སྐབས་རང་བཞིན་གྱིས་རྐྱེན་ཞིག་ལ་བརྟེན་ནས་ཤེས་པ་རགས་པ་རྣམས་འགགས་ཏེ། ང་ཚོ་དྲན་པ་མེད་པ་ལྟ་བུ་ཆགས་ཀྱི་ཡོད་པས་དེ་དག་གི་ངར་ཤུགས་དེ་བེད་སྤྱོད་བྱེད་མི་ཐུབ། འོན་ཀྱང་ཉམས་ལེན་པ་ཞིག་གིས་ཐབས་ལམ་ལ་བརྟེན་ནས་ཤེས་པ་རགས་པ་རྣམས་བསྡུས་ཏེ་བཀག་པ་ཡིན་ན། ཤེས་པ་ཕྲ་བ་རྣམས་ལས་རུང་དུ་འགྱུར་གྱི་ཡོད། དེ་ལྟར་བྱུང་བའི་སྐབས་སུ་ཤེས་པ་ཕྲ་བ་དེ་ལས་རུང་དུ་འགྱུར་བ་ཙམ་དུ་མ་ཟད། གྲུང་པོ་དང༌། ངར་ཆ་ཡོད་པ་བཅས་ཧ་ཅང་གསལ་པོ་ཞིག་ཡོང་གི་ཡོད། ཤེས་པ་དེ་ནི་སྟོང་པ་ཉིད་རྟོགས་པའི་ཤེས་རབ་ཀྱི་ངོ་བོར་འཕོ་ཐུབ་པ་ཡིན། དེ་ཡོང་བ་ལ་ཐོག་མར་ཉམས་ལེན་པས་ཤེས་པ་རགས་པ་རྣམས་འགོག་ཐབས་བྱེད་དགོས་པ་དང༌། དེའི་ཐད་ཁམས་དཀར་དམར་གྱི་འདུ་འཕྲོད་ལ་འགུལ་བསྐྱོད་བྱེད་དགོས་པ་ཡིན།

དེ་ནི་འཁྲིག་སྤྱོད་ཀྱི་བྱ་བ་ཡོང་སའི་གནད་དེ་ཡིན། སྤྱིར་བཏང་འདིར་ཐབས་ཤེས་ཟུང་འབྲེལ་ཞེས་བརྗོད་པ་ནི་ཐ་མལ་པའི་འཁྲིག་སྤྱོད་ཀྱི་ལས་ལ་མི་གོ་བར། མངལ་སྐྱེས་ཁམས་དྲུག་ལྡན་གྱི་ལུས་ཀྱི་རང་བཞིན་གནས་སྟངས་ཀྱི་ཆ་ནས་ཡོང་བ་ཡིན། ཕ་ལས་ཐོབ་པའི་མཛོད་གསུམ་དང༌། མ་ལས་ཐོབ་པའི་མཛོད་གསུམ་སྟེ། རུས་པ་དང༌། རྐང་དང་ཁུ་བ་གསུམ་ནི་ཕ་དང༌། ཤ་པགས་ཁྲག་གསུམ་མ་ལས་ཐོབ་པ་ཡིན། ཡང་ས་ཆུ་མེ་རླུང་བཞི། རྩ་ཐིག་རླུང་གསུམ་ཞེས་འདྲེན་ལུགས་གཅིག་ཡོད་པ་ཡིན། གང་ལྟར་ཡང་གླིང་འདིར་གནས་པའི་མིའི་ལུས་རྟེན་གྱི་གནས་སྟངས་ཁྱད་པར་ཅན་གྱི་ཆ་ནས། ལུས་ཀྱི་ནང་གི་འབྱུང་བ་ལ་འགུལ་བསྐྱོད་ཐེབས་པའི་སྐབས་ལ་ཤེས་པ་ཕྲ་བ་རྣམས་ལའང་ཕྲན་བུ་འགུལ་བསྐྱོད་ཐེབས་ཀྱི་ཡོད་པ་རེད།

དཔེར་ན་ང་ཚོ་ཧབ་ཆི་རྒྱག་པའི་སྐབས་ལ་འགྱུར་བ་ཕྲན་བུ་འགྲོ་གི་ཡོད་ལ། གླལ་རྒྱག་པའི་སྐབས་སུའང་འབྲེལ་བ་ཕྲན་བུ་ཡོང་གི་ཡོད། དེ་བཞིན་གཉིད་ཁུག་པའི་སྐབས་དང༌། འཁྲིག་སྤྱོད་བྱེད་པའི་སྐབས་སུའང་ཡོང་གི་ཡོད། གཟུགས་པོའི་རང་བཞིན་ཆགས་སྟངས་ལས་ཤེས་པ་ཕྲ་རགས་ལ་འགུལ་བསྐྱོད་ཐེབས་རྒྱུའི་གོ་སྐབས་ཡོད་པ་དེ་དག་བེད་སྤྱོད་བྱེད་པའི་ནང་ནས་ཤུགས་ཆེ་ཤོས་ནི་འཁྲིག་སྤྱོད་དེ་ཆགས་ཡོད་པས་དེར་བརྟེན་ཐབས་ཤེས་འདི་བཤད་པ་རེད། ཡིན་ནའང་འདོད་ཆགས་མ་སྤངས་པའི་འདོད་པ་ཁམས་པའི་སྔགས་ཀྱི་རྣལ་འབྱོར་པ་ཞིག་གིས་ཉམས་ལེན་བྱེད་པའི་སྐབས་ལ་ཐོག་མར་ཆགས་སེམས་སྐྱེ་ཡོང་བ་དང༌། དེ་ནས་ཆགས་སེམས་སྐྱེས་ནས་ཁམས་འགུལ་སྐྱོད་རྒྱག་པའི་སྐབས་ལ་ཤེས་པ་རགས་པ་རྣམས་འགུལ་སྐྱོད་ཐེབས་ཏེ་ཤེས་པ་ཕྲ་མོ་རྣམས་བྱུང་ནས་སྟོང་པ་ཉིད་ལ་མཉམ་པར་འཇོག་གི་ཡོད།

བློ་གཅིག་ལ་འཛིན་སྟངས་མི་མཐུན་པ་གཉིས་ཡོང་མི་ཐུབ་པས་ཆགས་སེམས་འགགས་པ་དང༌། ད་ལྟའི་ཆགས་སེམས་དེ་རྩ་རླུང་ཐིག་ལེའི་འགུལ་བསྐྱོད་དང་འདྲེས་ནས་ཆགས་སེམས་དེས་བདེན་འཛིན་གྱི་གྲོགས་བྱས་ཏེ་ཡོང་གི་ཡོད་པས། དེ་ལས་སྐྱེས་པའི་བློ་ཕྲ་བ་རྣམས་ཀྱིས་སྟོང་ཉིད་ངེས་དུས་ཆགས་སེམས་ལ་རོགས་བྱེད་མཁན་གྱི་བདེན་འཛིན་གཉེན་པོ་ཆགས་ཡོང་གི་ཡོད། དེ་འདྲ་ཡིན་པས་ཤིང་ལས་སྐྱེས་པའི་སྲིན་འབུས་ཤིང་ཟ་བའི་དཔེ་འདི་འགོད་ཀྱི་ཡོད། དེ་ལ་ཐོག་མར་དེ་ལྟ་བུའི་ཉམས་ལེན་ལ་འཇུག་པའི་གང་ཟག་དེས་མ་མཐར་ཡང་སྟོང་ཉིད་ཀྱི་ལྟ་བའི་གོ་བ་ཕྲན་བུ་ཆགས་པ་ཞིག་དགོས་པ་དང༌། ཉམས་ལེན་མཐའ་དག་བླ་མེད་རྫོགས་བྱང་གི་ཆེད་དུ་ཡིན་པས། བྱང་ཆུབ་ཀྱི་སེམས་ཀྱི་མྱོང་བ་ཕྲན་བུ་ཡོད་པ་ཞིག་ཀྱང་ངེས་པར་དུ་དགོས་པ་ཡིན། ཡོན་ཏན་འདི་གཉིས་མེད་ན། ཉམས་ལེན་འདི་དག་བསམ་དོན་བཞིན་སྒྲུབ་མི་ཐུབ།

རྣལ་འབྱོར་བླ་མེད་རྒྱུད་ཀྱི་ཉམས་ལེན་འགའ་ཞིག་ཉེན་ཁ་ཆེན་པོ་ཡོད་པ་ཡིན། དཔེར་ན་གོང་དུ་ལུས་ལ་འགུལ་བསྐྱོད་ཐེབས་པ་ཞེས་བརྗོད་པ་འདི་གཙོ་བོ་རླུང་དབུ་མར་ཞུགས་པའི་དབང་གིས་ཡིན་པས། རླུང་དབུ་མར་ཞུགས་པའི་ཐབས་ཤེས་བྱེད་དགོས་ཤིང༌། རླུང་དབུ་མར་ཞུགས་པའི་བཙན་ཐབས་ཀྱི་ཐབས་ཤེས་གཅིག་ལ་མགྲིན་པ་ལོངས་སྤྱོད་འཁོར་ལོའི་རྩ་བཙིར་ནས་འགོག་རྒྱུ་བཤད་ཡོད། ལོངས་སྤྱོད་ཀྱི་རྩ་འདི་ག་ལེར་བཙིར་ནས། རྩ་བསྡམས་དུས་དབུ་མར་རླུང་འགྲོ་རྒྱུའི་ཐབས་ཤེས་ཡག་པོ་ཡོད་ན་ཡོང་ཐུབ་པ་དང༌། ཡག་པོ་མ་བྱུང་ན་འཆི་གི་ཡོད་པས་དེ་རིགས་ཉེན་ཁ་ཆེན་པོ་ཡིན། རྒྱུ་མཚན་དེ་འདྲར་བརྟེན་ནས་སྔགས་ཀྱི་ལུགས་འདི་གསང་བའི་གཞུང་ཞེས་བཤད་ཡོད། བླ་མ་ཉམས་མྱོང་ཅན་ཚད་ལྡན་ཞིག་དང༌། སློབ་མ་ཡང་མཚན་ཉིད་ཚང་བ་ཞིག་མེད་ན། དེ་རིགས་ཡོད་མི་སྲིད་པ་མིན།

དྲི་བ། མངོན་ཤེས་ཡོད་ཚུལ་དང༌། དེ་ཚད་མ་ཡིན་ཚུལ། དེའི་ངོ་བོ་བཅས་ཀྱི་སྐོར་གསུང་རོགས་གནང༌།

བཀའ་ལན། མངོན་ཤེས་ལ་མདོ་ལུགས་ནས་མངོན་ཤེས་སྒྲུབ་སྟངས་ཤིག་བཤད་ཡོད། སྔགས་ལུགས་ནས་ཀྱང་མངོན་ཤེས་སྒྲུབ་སྟངས་ཤིག མདོ་ལུགས་ནས་མངོན་ཤེས་སྒྲུབ་ཐབས་ལ་ཏིང་ངེ་འཛིན་དགོས་པས་ཞི་གནས་མེད་ན་ཡོང་ཐབས་མེད། ཞི་གནས་བསྒྲུབས་རྗེས་གང་ཤེས་འདོད་པའི་དོན་དེའི་རྣམ་པ་ཡང་ཡང་ཡིད་ལ་བྱས་ནས་རྣམ་པ་དེ་ལ་བློ་གནས་པ་ཡང་ཡང་བསྒྲུབས་ཏེ། རྣམ་གནས་དེ་ཡང་ཡང་ཡིད་ལ་བྱས་ནས་ཡོང་དུས་དོན་དེ་ཉིད་གསལ་དུ་གསལ་དུ་འགྲོ་གི་ཡོད་པ་ཡིན། སྔགས་ལ་ཆེད་དུ་གཉེར་ནས་མངོན་ཤེས་བསྒྲུབ་རྒྱུ་ཡོད་ལ། ཆེད་དུ་གཉེར་ནས་མངོན་ཤེས་མ་སྒྲུབ་ཀྱང་སྐབས་རེ་མངོན་ཤེས་རང་ཤུགས་ཀྱིས་འབྱུང་བ་ཞིག་ཡོང་གི་ཡོད། གང་ལྟར་བདེ་སྟོང་གཉིས་སུ་མེད་པའི་ཡེ་ཤེས་ཀྱིས་སྟོང་ཉིད་མངོན་སུམ་དུ་རྟོགས་པ་ཞིག་ཡོང་ཚེ་དེའི་རྗེས་ལ་མངོན་ཤེས་རང་སྟོབས་ཀྱིས་འདྲེན་ཡོང་གི་ཡོད། དེ་མིན་ཐོག་མར་མངོན་ཤེས་སྒྲུབ་སྟངས་རླུང་ལ་བརྟེན་ནས་སྒྲུབ་ཀྱི་ཡོད། རྩ་བའི་རླུང་ལྔ་དང་ཡན་ལག་གི་རླུང་ལྔ་བཤད་ཡོད། ཡན་ལག་གི་རླུང་ལྔའི་རྡོར་བཟླས་ཀྱི་ཐོག་ནས་མངོན་ཤེས་བསྒྲུབ་རྒྱུ་བཤད་ཡོད་པ་རེད།

དྲི་བ། སོ་སོའི་ཉམས་མྱོང་གི་ཐོག་ནས་ཚད་མ་དེ་རྟགས་གང་འདྲ་དང་ཚུལ་ཇི་ལྟར་བྱས་ནས་ཤེས་ཐུབ་བམ།

བཀའ་ལན། དཔེར་ན་མི་རྟག་པ་རྟོགས་པ་དང༌། བདག་མེད་པ་རྟོགས་པ་ཞེས་པ་ནི་རྩ་བ་དོན་དེའི་འཐད་པའི་ཕྱོགས་ཀྱི་རིགས་པ་དང༌། དགག་ཕྱོགས་ནས་གནོད་བྱེད་བྱས་པ་དེ་འདྲའི་ཐོག་ནས་ངེས་པ་རྙེད་རྒྱུ་ཞིག་ཡོང་གི་ཡོད། དོན་ངེས་པའི་བློ་དེ་ཚད་མ་ཞིག་འཆར་ཐུབ་ཀྱི་ཡོད། རིགས་ཁ་ཤས་ནི་ད་ལྟ་སོ་སོར་བློ་ཞིག་སྐྱེས་པ་འདི་ལོག་ཤེས་ཡིན་ནམ་དོན་མཐུན་ཡིན། སྔོན་ལ་དོན་དག་ཅིག་མ་བྱུང་བར་ཧ་མི་གོ་བ་དེ་འདྲ་ཡོང་གི་ཡོད། སྤྱིར་བཏང་བྱས་ན་དོན་འདི་འདྲ་ཞིག་ཡིན་པ་སོ་སོས་སྔོན་ལ་ཐག་བཅད་པ་ཞིག་ལ་ཚད་མ་གཞན་གྱིས་གནོད་པ་ཡོད་མེད་དང༌། རིགས་པ་གཞན་གྱིས་གནོད་པ་ཡོད་མེད་བརྟག་དཔྱད་བྱས་ནས་གནོད་པ་མེད་ན་དེ་ཚད་མ་ཡིན་པར་འཆར་བ་དེ་འདྲ་ཡོང་གི་ཡོད། མ་གཞི་ཤེས་པའི་སྐོར་འདི་རྙོག་དྲ་ཕྲན་བུ་ཡོད།

ནང་ཤེས་པའི་རྣམ་གཞག་ཅིག་ཁས་མ་བླངས་ན། ང་རང་ཚོས་འཛམ་བུ་གླིང་འདིའི་ཆགས་སྟངས་ལ་རིགས་ཕར་འདེད་བྱས་ཏེ་ཇི་ལྟར་ཆགས་ཚུལ་སྐོར་ཕལ་ཆེར་ལན་ཞིག་ཐེབས་སྲིད་ཀྱང༌། ཇི་ལྟར་ཆགས་པའི་སྐོར་ལ་བརྗོད་ཁག་པོ་ཡིན། སྐར་ཚོགས་ཚུར་ཆགས་པ་དང༌། ཕར་འཇིག་འགྲོ་གི་ཡོད། དེ་རྣམས་རང་བཞིན་ཡིན་ཞེས་བརྗོད་པ་ཡིན་ན། དེ་ལྟར་རང་བཞིན་ཡིན་ན་ཡང་རྙོག་དྲ་ཕྲན་བུ་ཡོད། མ་གཞི་ཁ་སང་བཤད་པ་བཞིན་རང་བཞིན་ལའང་ཆ་འབྱེད་རྒྱུ་ཡོད་པ་ཡིན། སྐར་ཚོགས་ཡོངས་རྫོགས་རྒྱུ་མེད་རྐྱེན་མེད་ལ་གློ་བུར་དུ་བྱུང་བ་རེད་ཅེས་བརྗོད་རྒྱུ་ཁག་པོ་ཡོད།

ང་རང་ཚོས་རྒྱུན་དུ་ལམ་འགྲོ་འདུག་མི་འདུག་ཅེས་པའི་ཚིག་འདི་བེད་སྤྱོད་བྱེད་ཀྱི་ཡོད། དཔེར་ན་གནས་ཚུལ་བྱུང་ཡག་ཉེས་ལ་གཞིགས་པའི། ཨོ། དེ་རིང་ང་ལ་ལམ་འགྲོ་འདུག དེ་རིང་ང་ལ་ལམ་འགྲོ་མི་འདུག་ཅེས་ཤོད་ཀྱི་ཡོད། ང་ཚོས་རྒྱུ་ངོ་མ་གང་ཡིན་ཤེས་ཀྱི་མེད་སྟབས་ལམ་འགྲོ་ཡོད་མེད་ཀྱི་འགྲེལ་བཤད་དེ་ལ་འདོད་པ་ཚིམ་ནས་སྡོད་ཀྱི་ཡོད། ཡིན་ནའང་ལམ་འགྲོ་ཡོད་མེད་གང་ལ་ཡང་རྒྱུ་མཚན་ནམ་རྒྱུ་ཞིག་ངེས་པར་ཡོད་དགོས་པ་ཡིན།

དེར་བརྟེན་ང་རང་ཚོའི་སྤྱིར་བཏང་གི་བདེསྡུག་ཟེར་བ་འདི་རྒྱུ་མེད་རྐྱེན་མེད་ཅིག་མིན་པ་གསལ་པོ་ཡིན། ཁ་ཤས་ལ་རྒྱུ་ཡོད་པ་དང་ཁ་ཤས་ལ་རྒྱུ་མེད་པ་འདི་འདྲ་མིན་ལ། དེ་གློ་བུར་དུ་བྱུང་བ་རེད་ཅེས་བརྗོད་རྒྱུ་ནི་དེ་བས་ཀྱང་ཁག་པོ་ཡིན། དེས་ན་གཞི་ནས་རྒྱུ་མཚན་ཡོད་མེད་ཆ་འབྱེད་དགོས་པ་ཡོང་རྒྱུ་དང༌། དེ་ལྟར་བྱེད་ཚེ་ཡ་མཚན་ཅན་མང་པོ་ཞིག་འཕྲད་རྒྱུ་ཡིན་པས་འཇིག་རྟེན་བཀོད་པ་པོའམ་ཡང་ན་ལས་འབྲས་ཁས་ལེན་དགོས། དེའི་དབང་གིས་ཆོས་ལུགས་སོ་སོའི་བཤད་ཚུལ་མི་འདྲ་བ་བྱུང་བ་ཡིན།། །།